Predaj nových osobných áut v Európskej únii v máji ožil a mierne vzrástol

Počet nových registrácií vozidiel vzrástol v Nemecku a vo Francúzsku.

BRUSEL. Predaj nových osobných áut v Európskej únii (EÚ) v máji konečne trocha ožil a mierne vzrástol po vytrvalom poklese v ôsmich predchádzajúcich mesiacoch. Informovalo o tom v utorok Európske združenie výrobcov automobilov (ACEA). Konkrétne, predaj osobných áut v európskom bloku sa v máji zvýšil medziročne o 0,1 percenta na vyše 1,4 milióna kusov, uviedlo združenie. "Dopyt v regióne bol poháňaný najmä krajinami strednej Európy, kde registrácia nových vozidiel vzrástla o 6,2 % v minulom mesiaci, zatiaľ čo z piatich hlavných trhoch západnej Európy prišli "zmiešané výsledky". Počet nových registrácií vozidiel vzrástol v Nemecku, a to o 9,1 %, a vo Francúzsku o 1,2 %. Ale v Španielsku klesol o 7,3 %, v Británii o 4,6 % a v Taliansku o 1,2 %. Lídrom na európskom trhu bol v máji nemecký koncern Volkswagen, ktorý sa podieľa 24,7 % na predaji áut. Nasledovali francúzske skupiny PSA s trhovým podielom 16,7 % a Renault s podielom 11,1 %. Za prvých päť mesiacov tohto roka však predaj nových áut v EÚ klesol o 2,1 % na 6,7 milióna kusov. S výnimkou Nemecka vykázali ostatné štyri z piatich najväčších trhov v EÚ v tomto roku mierny pokles predaja.


Príliš veľa demokracie? Valóni môžu zablokovať aj brexit

Maličký belgický región zastavil dohodu s Kanadou. Niečo podobné sa môže stať v prípade novej obchodnej zmluvy s Britániou.

BRUSEL, BRATISLAVA. Moloch, ktorý keď sa na niečom zhodne, vždy rešpektuje vôľu aj svojich najslabších a najmenších členov. Podobné prívlastky dostáva Európska únia po tom, ako Valónsko, maličký belgický región, zablokoval obchodnú dohodu s Kanadou CETA. Najmä Briti sa teraz obávajú, že niečo podobné by pri rokovaní o nových vzťahoch s Úniou mohli zažiť na vlastnej koži. „Ak nevieme uzavrieť dohodu s Kanadou, nemyslím si, že sa nám to podarí s Veľkou Britániou,“ naznačila aj eurokomisárka pre obchod Cecilia Malmströmová. Ak nie sme schopní presvedčiť ľudí, že obchodné dohody sú v ich záujme... potom môže byť CETA našou poslednou obchodnou dohodou. Rokovania o brexite sa ani pol roka po referende, v ktorom Briti povedali Únii zbohom, stále oficiálne nezačali. Briti by však už budúci rok mali spustiť článok 50 Lisabonskej zmluvy, ktorým formálne spustia svoj rozvod s EÚ. Proces však môže trvať roky. Hovorí sa minimálne o dvoch rokoch, na príklade s Valónskom však vidieť, že to bude trvať oveľa dlhšie. „Ak nie sme schopní presvedčiť ľudí, že obchodné dohody sú v ich záujme... potom môže byť CETA našou poslednou obchodnou dohodou,“ neskrýval rozčarovanie stály predseda Európskej rady Donald Tusk. Pridal sa k tým, podľa ktorých Únia, ak chce prežiť, bude musieť zefektívniť svoje fungovanie. Zjednodušene povedané, zaistiť, aby sa niečo ako s Valónskom už nikdy nezopakovalo. Ak sa CETA pripravovala sedem rokov, odhad britských politikov, že nová dohoda medzi Londýnom a Bruselom by sa mohla zrodiť už za dva roky, začína byť trochu nereálny. Na upravenie vzťahov s Britmi bude podľa analytikov aj európskych politikov potrebovať Únia minimálne dve zmluvy. A obe pravdepodobne budú musieť schváliť všetky členské štáty. „Najskôr príde veľmi škaredá dohoda o rozvode,“ cituje BBC šéfa zahraničného výboru v Európskom parlamente Elmara Broka. „Otázka budúceho vzťahu je niečo celkom odlišné,“ dodáva a naznačuje, že ju bude riešiť celkom iná zmluva. Briti budú navyše v slabšej pozícii ako Kanada v prípade CETA. „Pri rokovaní by mali byť veľmi zdvorilí. Pretože aktivovanie článku 50 ich stavia do slabej pozície, nemôžu počítať s dobrou dohodou, ak ich partneri neprejavia dobrú vôľu,“ myslí si analytik Centra pre Európsku reformu Charles Grant. „Škaredý rozvod by spôsobil škody obom stranám, ale viac by si ho odniesla Británia, keďže od obchodu s Úniou je závislá oveľa viac ako druhá strana.“ Napokon to môžu byť opäť Valóni, ktorí zablokujú obchodnú dohodu s Britmi. Rovnako ako v prípade CETA ju totiž bude musieť ratifikovať 38 štátov a regiónov. "Ako sme už videli v prípade frankonfónneho Belgicka, verejná mienka vo zvyšku Európy je veľmi krehká v téme obchodu," myslí si britský labouristický europoslanec David Martin. "Prívrženci brexitu budú možno šokovaní, keď zistia, že naši partneri nám nemienia nič uľahčiť." V niektorých prípadoch sa však Európska únia správa skôr ako nadnárodná organizácia, v ktorej o všetkom rozhoduje všemocný Brusel. Nie všetky dohody musia totiž ratifikovať všetky členské štáty, niekedy stačí aj súhlas bruselských inštitúcií. To bol napríklad prípad dohody o bezcolnom pohybe tovaru s Tureckom z roku 1995. Tento text ste mohli čítať vďaka tomu, že platíte za obsah. Vážime si to.


Verím, že skoky zvládnem aj so zavretými očami, hovorí Rajičová

Slovenská reprezentantka má v pláne zabojovať na majstrovstvách Európy šiestimi trojitými skokmi.

BRATISLAVA. Pri premiérovom európskom šampionáte bola sedemnásta. O rok neskôr jedenásta a potom dvanásta. Najlepšia slovenská krasokorčuliarka súčasnosti Nicole Rajičová bude tento týždeň na majstrovstvách Európy bojovať o pozíciu v najlepšej desiatke. „Bolo by to krásne. No nerozmýšľam nad konkrétnymi cieľmi. Tým by som sa len dostala pod tlak. V prvom rade chcem ukázať dve pekné jazdy,“ hovorí Rajičová. Dvadsaťjedenročná slovenská reprezentantka má v kolónke miesto narodenia – Garden City. Mestečko na predmestí New Yorku. V Amerike vyrástla aj sa začala venovať krasokorčuľovaniu. Vďaka rodičom však hovorí plynulou slovenčinou. „Hovorím doma s rodičmi, kamarátmi i známymi a samozrejme s trénerom. Na Slovensko mám krásne spomienky, no bohužiaľ veľmi často sem nechodím. Je to smutné. Bola by som rada, keby to bolo častejšie,“ vraví. Stále tu mám rodinu a aj hodina, dve s nimi sú pre mňa vzácnosť. Stále je to pre mňa silné puto a mám ich rada.“ Aj po skončení majstrovstiev Európy letí späť do Ameriky. Krasokorčuliarska sezóna pokračuje ďalšími súťažami a ďalšie povinnosti ju čakajú ako študentku medzinárodného obchodu na Fordham University. Dvadsaťjedenročná Rajičová trénuje v Amerike pod vedením Igora Krokavca. Na zimný štadión dochádza do New Jersey. „Mám tu veľmi dobré podmienky. K dispozícii máme až štyri ľadové plochy a prakticky vždy sú k dispozícii. Okrem toho sú v tréningovej skupine naozaj dobrí krasokorčuliari, takže mám stále motiváciu pracovať na sebe.“ Krasokorčuľovanie patrí medzi divácky veľmi obľúbené športy. Na olympiáde i šampionátoch sú hľadiská plné. Zohnať lístky je neraz problém. V Spojených štátoch sa však popularitou ďalším športom nevyrovná. „Štadióny nie sú plné, no treba povedať, že popularita určite rastie. Pretože súťaže sú opäť v televízii a Američania majú dievčatá, ktoré sa presadzujú vo svetovej špičke. V Európe je tá atmosféra búrlivejšia. Napríklad vlani na šampionáte v Bratislave bola fantastická. Dúfam, že aj teraz do Ostravy prídu slovenskí fanúšikovia.“ Európsky šampionát štartuje v stredu 25. januára a vyvrcholí v nedeľu. Súťaž žien je na programe v stredu, keď sa začína krátkym programom, a v piatok pokračuje voľnými jazdami. Rajičová v tejto sezóne štartovala na Nepelovom memoriáli, na podujatiach Grand Prix v Moskve, v Sappore a potom získala slovenský titul na spoločných majstrovstvách v Katowiciach. „Cítim sa dobre pripravená, no je pravda, že začiatok sezóny bol náročný. Najskôr som bola zranená a koncom roka ma zase premohla chrípka a nevedela som sa vyliečiť. Ťahalo sa to so mnou, bola som slabá a bolo to vidno aj na mojich jazdách. Na ich konci som nemala energiu. Ale od začiatku tohto roka sa cítim dobre a trénovala som naplno.“ Pred sezónou s trénerom doplnili obe jazdy o nové prvky, zmenili aj hudbu. „Chceli sme niečo nové. Pracovali sme na choreografii a dúfam, že aj skoky budú lepšie.“ Na šampionáte by chcela zabojovať až šiestimi trojitými skokmi. Za najťažšiu považuje kombináciu trojitého lutza s trojitým tulupom. „Ak by som porovnala svoju formu teraz so začiatkom sezóny, tak mám jazdy oveľa viac v sebe. Viac si verím a zvládnem skoky aj so zavretými očami,“ vraví. Za svoju najsilnejšiu zbraň považuje väčšiu sebadôveru. „Dnes viem, že fyzicky dokážem všetko, čo v programe mám. Oveľa viac si verím a som mentálne silnejšia. Z tréningov čerpám pozitívne momenty.“ Rajičová má dvadsaťjeden rokov. "Cítim, že každým rokom som lepšia. Dúfam, že to ešte nie je môj vrchol a budem sa zlepšovať naďalej. Určite by som rada štartovala aj na budúcoročných olympijských hrách. Ale teraz sa chcem sústrediť na najbližší šampionát." Slovenskí reprezentanti sa predstavia v Ostrave aj v ďalších dvoch súťažiach. V kategórii mužov bude štartovať Michael Neuman a medzi tanečnými pármi Lucie Myslivečková a Lukáš Csӧlley. Pre mladú dvojicu to bude prvý šampionát. Csӧlley na vlaňajších ME v Bratislave obsadil ešte s vtedajšou partnerkou Federicou Testovou ôsme miesto. „Ambície máme veľké, ale o umiestnení je ťažko špekulovať, lebo je to náš prvý štart na takto významnej medzinárodnej súťaži,“ povedal Csӧlley. Streda 25. januára: krátky program žien (11.00 hod.), krátky program športových dvojíc (18.45) Štvrtok 26. januára: krátky program tanečných párov (12.00), voľné jazdy športových dvojíc (19.00) Piatok 27. januára: krátky program mužov (11.50), voľné jazdy žien (18.00) Sobota 28. januára: voľné jazdy tanečných párov (13.30), voľné jazdy mužov (17.50) Nedeľa 29. januára: gala exhibícia (14.30)


Pompeo nechce bojovať s Iránom, chce bezpečnosť pre lode

Existuje množstvo dát a dôkazov usvedčujúcich Irán, vyhlásil minister diplomacie USA.

WASHINGTON. Spojené štáty nechcú vojnu s Iránom, ale použijú všetky prostriedky, vrátane diplomacie, na to aby zaistili bezpečnú plavbu na strategickej námornej trase v Ománskom zálive. Vyhlásil to v nedeľu americký minister zahraničných vecí Mike Pompeo. Medzi Spojenými štátmi a Iránom vládne napätie po tom, čo vláda prezidenta Donalda Trumpa obvinila Teherán z útokov na dva ropné tankery v Ománskom zálive. Irán akúkoľvek účasť na útokoch popiera. "Nechceme vojnu. Robíme čo je v našich silách, aby sme tomu zabránili," Pompeo povedal v televíznej relácii Fox News Sunday. "Iránčania by mali pochopiť veľmi jasne, že budeme pokračovať v krokoch, ktoré majú Irán odradiť od tohto typu správania." Pompeo, bývalý riaditeľ Ústrednej spravodajskej služby (CIA), takisto obhajoval pozíciu americkej vlády, podľa ktorej je za útokmi Irán. "Spravodajská obec má množstvo dát, veľké množstvo dôkazového materiálu. Veľkú časť z neho onedlho uvidí aj svet."


Rakúský ústavný súd odobril vyvlastnenie Hitlerovho rodného domu

Pri dome sa zvyknú stretávať neonacisti.

VIEDEŇ. Ústavný súd v piatok vo Viedni odobril vyvlastnenie rodného domu Adolfa Hitlera v hornorakúskom meste Braunau am Inn. Zamietol tak sťažnosť pôvodnej majiteľky, ktorá konfiškáciu tejto nehnuteľnosti označila za protiústavnú, informovala agentúra DPA. Rakúska vládna koalícia sa vlani dohodla na vyvlastnení rodného domu vodcu nemeckých nacistov s cieľom zamedziť, aby sa pri ňom stretávali pravicoví radikáli. Štát sa snažil nehnuteľnosť odkúpiť už od roku 1984, s vlastníčkou sa však nedokázal dohodnúť. Ústavní sudcovia po preskúmaní celého prípadu dospeli k záveru, že vyvlastnenie objektu bolo vo verejnom záujme a prebehlo v primeranom rozsahu. Zamietli pritom sťažnosť pôvodnej majiteľky, ktorá namietala voči tomu, že jej vzali aj priľahlý pozemok s rozlohou 1000 metrov štvorcových. "Neúprosné odmietnutie národného socializmu je jedným zo základných princípov Rakúskej republiky od jej obnovenia v roku 1945," uvádza sa vo verdikte súdu. Štát má preto povinnosť urobiť všetko preto, aby sa pri budove nezhromažďovali stúpenci národného socializmu a neonacisti. Adolf Hitler (1889-1945) strávil v uvedenom dome v Braunau am Inn, kde si jeho rodičia prenajali byt, prvý rok svojho života. Počas druhej svetovej vojny budovu získal vysoký predstaviteľ nemeckej nacistickej strany, ktorý ju sprístupnil verejnosti. Po vojne sa dostala opäť do rúk pôvodných majiteľov, od roku 1972 ju však mala v prenájme vláda, aby zamedzila jej zneužitiu. Do roku 2011 v budove fungovali chránené dielne, v ďalších rokoch bol dom prázdny. Opakovane sa pri ňom stretávajú neonacisti a pravicoví extrémisti, aby sa tam odfotografovali. Rakúske úrady plánujú vyvlastnenú nehnuteľnosť úplne prestavať tak, aby ničím nepripomínala pôvodnú budovu.


Rakúsky minister Mitterlehner odvolal svoje výhrady voči CETA

Mitterlehner uviedol, že CETA je dobrou dohodou, ktorá pomôže oživiť obchod a zabezpečí pracovné miesta.

VIEDEŇ. Rakúsky spolkový minister hospodárstva Reinhold Mitterlehner, ktorý je aj vicekancelár, odvolal svoje výhrady voči dohode o zóne voľného obchodu medzi EÚ a Kanadou, známou pod skratkou CETA. Predniesol ich na konferencii hajtmanov rakúskych spolkových krajín ešte 11. mája tohto roku. Informuje o tom APA. Teraz v liste spolkovým krajinám píše, že "na základe hotovej zmluvy ako aj jej spoločného záväzného právneho výkladu o jej chápaní", boli jeho vtedajšie námietky odstránené. Minister datoval svoj list 14. októbrom. CETA v ňom charakterizuje ako vyváženú a jej ratifikácia v rakúskom parlamente by mala byť zabezpečená. V dohode sa zaručilo, že štát bude môcť regulovať normy kvality. Namiesto arbitráže zverenej súkromným sudcom sa vytvorí systém investičných súdov, ktoré budú rozhodovať výhradách proti sporným investíciám. "Okrem toho sú prípady, o ktorých bude príslušný súd rozhodovať, výrazne obmedzené - na beznáhradové vyvlastnenie, protiprávne konanie alebo zámerné diskriminovanie kanadských investorov." Nové arbitrážne súdy začnú pôsobiť až po ratifikovaní dohody vo všetkých národných parlamentoch. Minister Mitterlehner napokon konštatoval, že CETA ako celok je dobrou a spravodlivou dohodou, ktorá pomôže oživiť obchod a zabezpečí pracovné miesta. Zablokovanie dohody o voľnom obchode medzi Kanadou a Európskou úniou (CETA) sa týka stoviek miliónov ľudí na oboch brehoch Atlantiku a ak by z dohody naozaj zišlo, zosmiešnilo by to obe strany. Vyhlásil to v pondelok belgický vicepremiér Alexander De Croo, informovala belgická verejnoprávna televízia a rádio RTBF. Vicepremiér a zároveň predseda jednej z koaličných strán De Croo týmito slovami zareagoval na rozhodnutie belgického valónskeho regionálneho parlamentu, ktorý sa minulý týždeň postavil proti podpisu obchodnej dohody CETA. De Croo považuje obchod za motor ekonomického rozvoja a krach dohody by podľa neho ohrozil prosperitu Belgicka. Kým regionálna vláda sa postavila proti dohode, federálna vláda v Bruseli trvá na jej podpise. Kompromis sa pokúsia dosiahnuť počas pondelkových rokovaní. Podľa zdrojov denníka Guardian zložitý belgický politický systém pripúšťa možnosť, že federálna vláda nesúhlasné stanovisko regionálnej exekutívy prehlasuje. Belgický minister zahraničných vecí Didier Reynders pred zasadnutím únijných ministrov vyjadril nádej, že rokovania dospejú do úspešného konca v utorok, alebo najneskôr vo štvrtok, keď sa začne summit lídrov EÚ v Bruseli. Na rokovania sa upiera veľká pozornosť, pretože už v utorok by mali dohodu CETA odobriť únijní ministri zodpovední za obchod počas zasadnutia v Luxemburgu. Na 27. októbra je naplánovaný summit EÚ-Kanada, na ktorom by mali dohodu oficiálne podpísať predseda Európskej rady Donald Tusk a kanadský premiér Justin Trudeau. Kanadský premiér minulý týždeň na možný krach dohody zareagoval veľmi kriticky. Spochybnil úlohu Európskej únie ako zoskupenia, ktoré nedokáže zabezpečiť podpis CETA, hoci o nej obe strany sedem rokov rokovali, informoval denník Guardian. Kritici zmluvy sa obávajú, že dohoda ohrozí sociálny systém v Európe a povedie k zníženiu noriem na ochranu spotrebiteľov, životného prostredia a zdravia. Proti zmluve sa postavili socialistické strany, strana zelených, kresťanskí demokrati, ale napríklad aj odbory, Greenpeace a ďalšie neziskové organizácie. Odporcovia zmluvy žiadajú nové rokovania o sporných bodoch: poľnohospodárstve, riešení sporov zmluvných strán a ochrane osobných údajov.


Najsevernejšia osada na svete hlási arktickú vlnu horúčav

Od roku 2012 sa vyskytlo viacero dní, kedy teplota vystúpila k predošlému rekordu z roku 1956.

MONTREAL. Teplota na kanadskej arktickej stanici Alert, ktorá je najsevernejším trvalo osídleným miestom sveta, dosiahla v nedeľu 14. júna 21 stupňov Celzia, čo predstavuje pre danú oblasť "absolútny rekord". Tlačová agentúra AFP to uviedla v stredu s odvolaním sa na vyjadrenia kanadských predstaviteľov. Meteorológ Armel Castellan z ministerstva životného prostredia Kanady upozornil, že ide "len o ďalší zo stoviek a stoviek rekordov vytvorených globálnym otepľovaním". Nameraná hodnota je však podľa neho "úplne ohromujúca", a "dosiaľ nevídaná". Dodal, že teplota v Alerte výrazne prevyšuje bežný stav už jeden a pol týždňa. "Nie je prehnané nazývať to arktickou vlnou horúčav," vyjadril sa popredný vládny klimatológ David Phillips. Stanica pri pobreží Severného ľadového oceánu sa nachádza na 82. rovnobežke, približne 900 kilometrov od Severného pólu. Je miestom stálej vojenskej základne, slúžiacej na odpočúvanie Ruska, ako aj meteorologického stanovištia. Predošlý miestny rekord - 20 stupňov Celzia - pochádza z júla 1956. Od roku 2012 sa však vyskytlo viacero dní, keď teplota vystúpila na podobnú úroveň. Priemerná denná teplota v Alerte je v júli 3,3 stupňa Celzia, zatiaľ čo priemerné denné maximum je 6,1 stupňa.


Danko je proti rušeniu nemocníc, ministerstvo hovorí o nepochopení

Rezort zdravotníctva reagoval na Dankove výroky.

BRATISLAVA. Ak v súčasnosti niekto hovorí, že stratifikácia nemocníc vyrieši konečne problém zdravotníctva, tak podľa predsedu SNS Andreja Danka vznikajú ďalšie otázky. „Aký je vzťah štátnych a súkromných nemocníc,“ pýta sa Danko. „Uvedomujem si, že nie v každej menšej obci môže byť reálne pôrodnica. Som zásadne proti rušeniu štátnych nemocníc. Som proti, aby sme ustupovali súkromnému sektoru. Skôr som čakal, že pani ministerka (Andrea Kalavská - pozn. redakcie) príde a povie, ako sa dá rýchlo postaviť nemocnica, ktorá sa nám rozpadáva na Kramároch,“ dodal v tlačovej správe predseda SNS. Problémom zdravotníctva je podľa Danka aj vysoká cena liekov a to, že nemáme systémový nákup liekov, či štruktúru. „SNS nebola zodpovedná za zdravotníctvo a strana nedovolí rušenie nemocníc. Je mi veľmi ľúto, že sa takýmto spôsobom premrhali štyri roky v zdravotníctve,“ dodáva predseda SNS. „Ak sa za štyri roky nič v zdravotníctve neurobilo, ak sa nemocnice pre ľudí nestavajú, ak nie je jasná sieť štátnych nemocníc, tak celá reforma pod názvom stratifikácia nemocníc je s prepáčením taký „odrb“ na občanov Slovenska. Hovorilo sa vraj, že sa nedostavaná nemocnica búra. Mám ale pocit, že sa ešte poriadne s búracími prácami ani nezačalo. Je potrebné riešiť výstavbu a opravy nemocníc. Mám za sebou ťažkú operáciu a viem, čo je to ležať v neistote. Práve preto sme navrhli zákon, ktorý pomôže rýchlejšie opravovať nemocnice a internáty,“ vyhlásil k reforme zdravotníctva Andrej Danko. Ministerstvo zdravotníctva považuje Dankove stanovisko za nepochopenie témy stratifikácie. „Ministerstvo odmieta dnešné tvrdenia SNS, že prelomová reforma zdravotníctva stratifikácia alebo zdravá zmena prinesie rušenie nemocníc. V tomto prípade ide o hrubé nepochopenie materiálu. Ministerstvo zdravotníctva je otvorené konštruktívnemu dialógu a v prípade záujmu je ochotné materiál zástupcom strany SNS opätovne vysvetliť. Zatiaľ čo strana SNS dáva návrhy riešení, ministerstvo zdravotníctva už zrealizovalo množstvo konkrétnych krokov, ktoré posúvajú zdravotníctvo vpred. Historicky najvyššie investície do nemocníc, nové inovatívne lieky pre pacientov, ktoré vstúpili od roku 2018 do systému, pričom stále si držíme cenotvorbu na úrovni troch najnižších cien v rámci celej EÚ, obnova tretiny postelí pre pacientov v nemocniciach po mnohých rokoch či lepšie podmienky na prácu lekárov, sestier a iných zdravotníckych pracovníkov a omnoho viac,“ uviedla v reakcii pre agentúru SITA hovorkyňa rezortu Zuzana Eliášová. Rezort pripomína, že pracuje na konkrétnych opatreniach. „Ministerstvo pracuje na konkrétnych a systematických krokoch, ktoré postupne zlepšujú stav slovenského zdravotníctva. Posunutie prelomovej reformy stratifikácie, alebo ako sme ju nazvali Zdravej zmeny, vládnym kabinetom do parlamentu je historickým míľnikom, nesmierne potrebným pre segment, ktorý s víziou do roku 2030 prinesie pacientom kvalitnú a adresnú zdravotnú starostlivosť. Znamená to aj viac zachránených životov a pre personál v zdravotníctve kvalitné a dôstojné podmienky na ich prácu. Reforma prinesie transparentné a jasné podmienky pre nemocnice. Ministerstvo zdravotníctva zároveň pracuje na „Bielej knihe“, v ktorej už čoskoro jasne ukáže, že pre lepšie zdravotníctvo zrealizovalo množstvo konkrétnych krokov, ktoré postupne zlepšujú systém,“ uzavrela hovorkyňa. Novelu zákona o poskytovateľoch zdravotnej starostlivosti, ktorá obsahuje aj reformu nemocníc, odsúhlasili ministri na piatkovom mimoriadnom rokovaní vlády. Cieľom novely je podľa rezortu zdravotníctva najmä zlepšenie kvality a podmienok poskytovania zdravotnej starostlivosti pre pacientov, pri zachovaní potrebnej dostupnosti zdravotnej starostlivosti. Najväčšia reforma slovenského zdravotníctva tak smeruje do parlamentu.


Sagan sa rozhodol. Na budúcoročnej olympiáde nebude súťažiť na horskom bicykli

BRATISLAVA. Peter Sagan ukončil špekulácie o tom, že na budúcoročných olympijských hrách v Tokiu sa predstaví v súťaži horských bicyklov tak ako v roku 2016 v Riu de Janeiro. Cyklista, ktorý je zmluvne viazaný v nemeckom cestárskom tíme Bora-Hansgrohe, v rozhovore pre holandský portál AD uviedol, že tieto preteky by mu nepasovali do rozvrhu v nastávajúcej sezóne. "Láka ma to, ale je naozaj náročné to zapracovať do môjho kalendára. Preteky na horských bicykloch si vyžadujú veľa energie a prípravy. Ak sa chcete kvalifikovať na hry, musíte niekde získať body. Možno v budúcnosti," komentoval Peter Sagan.


Vzťahová poradňa: Moja nová priateľka mi snorí vo veciach

Klinická psychologička rieši dva problémy nových vzťahov.

Otázka: Mám čerstvý vzťah s dievčaťom, ktoré sa mi páči, ale myslím si, že sa mi hrabe vo veciach. Niekoľkokrát som už našiel veci inak, ako boli pôvodne a vždy to bolo vtedy, keď bola u mňa.  Chcem jej veriť a nechcem jej dávať za vinu niečo, čo nespravila. No zároveň cítim, že toto je niečo, čo by mohlo náš vzťah pošpiniť. Odpoveď: Vaše obavy sú dôležité. Samozrejme, že jej chcete dôverovať, ale nie každý si dôveru zaslúži. Nechcete jej dávať za vinu veci, ktoré nerobí, ale ona ich pravdepodobne robí. Aj keď si nie ste istý, či sa hrabala vo vašich veciach, musíte túto možnosť zvážiť. Povedzme teda, že to spravila. Nemusí to znamenať, že je klamárka a zlodejka, ale znamená to, že zneužila vašu dôveru, súkromie a osobný priestor. Bolo by ťažké budovať stabilný vzťah, ak by jeho základy neboli v poriadku. Môžete vymyslieť nejaký komplikovaný test/pascu, aby ste rýchlo zistili, čo sa stane. Ale naozaj by ste niečo také vedeli spraviť? Podľa môjho názoru to, „že sa vám páči“, rozhodne nie je všetko. - - - Otázka: Môj brat tvrdí, že nedávam šancu jeho novej priateľke, pretože kedysi chodil s mojou blízkou kamarátkou. Je pravda, že táto nová mojej kamarátke nesiaha ani po päty. Ale teraz je to zložité a brat ma obviňuje z toho, že znepríjemňujem rodinné stretnutia a že ju trápim.  Ona a ja sme nikdy nemali veľa spoločného a rozhodla som sa, že sa s ňou nebudem veľmi rozprávať, lebo ani ona sa so mnou príliš nebaví. Môj brat je zvyknutý na to, že si dobre rozumiem s jeho frajerkami a nevie pochopiť, že toto nové dievča nebude mojou kamarátkou. Ako mu to mám vysvetliť? Odpoveď: Nie som si istá, čo je v tomto prípade hlavným problémom? Áno, váš brat môže mať vysoké očakávania vzhľadom na to, že ste s jeho bývalou priateľkou boli „najky“. Ale on sa zas môže cítiť tak, akoby jeho nová priateľka nestála za to, aby ste sa s ňou kamarátili. Z vašej správy priam srší, že idete z obrany do útoku (alebo z útoku do obrany) a ja si nemôžem pomôcť, ale myslím si, že ste poriadne neotvorili svoju myseľ a nepokúsili ste sa ju vrúcne prijať. Pýtate sa ma, ako máte vysvetliť svojmu bratovi, že jeho nová frajerka nie je taká super ako jeho bývalá. Ale čo ak ste to vy, kto sa musí naučiť veci akceptovať a začať nový štart s jeho novou priateľkou. - - - Andrea Bonior je klinická psychologička. Každý týždeň uverejňuje stĺpčeky v The Washington Post Express.


V hmotnej núdzi bolo na Slovensku v máji takmer 93 tisíc ľudí

BRATISLAVA. Dávky v hmotnej núdzi dostalo na Slovensku v máji tohto roka 92,5 tisíca osôb. Oproti aprílu tohto roka išlo o pokles o 2,4 tisíca ľudí, medziročne sa počet poberateľov týchto dávok znížil o 16 tisíc. Na dávky v hmotnej núdzi bolo po zohľadnení ostatných členov rodiny na konci piateho mesiaca tohto roka celkovo odkázaných 203,2 tisíca osôb, čo je 3,74 % z celkového počtu obyvateľov na Slovensku. Podiel ľudí v hmotnej núdzi na celkovom počte obyvateľov tak oproti koncu apríla klesol o 0,09 percentuálneho bodu, medziročne išlo o pokles o 0,54 percentuálneho bodu. Vyplýva to z údajov Ústredia práce, sociálnych vecí a rodiny SR.Najväčší podiel ľudí poberajúcich dávky v hmotnej núdzi na celkovom počte obyvateľov daného regiónu bol na konci minulého mesiaca už tradične v okresoch Revúca, Rimavská Sobota a Rožňava. Okres Revúca vykázal 6,7 tisíca ľudí odkázaných na sociálne dávky. Išlo o 16,72 % z celkového počtu obyvateľov tohto okresu. V okrese Rimavská Sobota bolo 3,1 tisíca poberateľov sociálnych dávok, čo tvorí 15,56 % z počtu obyvateľov tohto okresu. V okrese Rožňava bolo v máji tohto roka 12,99 % ľudí, ktorí žili zo sociálnych dávok, čo zodpovedá 8,9 tisíca sociálne odkázaným osobám.Najmenej sociálne odkázaných ľudí je už dlhodobo v bratislavských okresoch. Minulý mesiac bolo v piatich bratislavských okresoch na dávky v hmotnej núdzi odkázaných od 0,16 % po 0,34 % ich obyvateľov,čo predstavovalo od 88 osôb v okrese Bratislava I po 386 ľudí v okrese Bratislava II. Medzi tieto okresy sa včlenil len okres Senec, kde bolo v hmotnej núdzi 0,27 % obyvateľov, teda 219 osôb.


Ministri financií eurozóny vyzvali Taliansko na zmenu rozpočtu

Taliansko totiž musí rešpektovať fiškálne pravidlá Európskej únie, povedal predstaviteľ EÚ.

BRUSEL. Ministri financií eurozóny vyzvali svojho talianskeho kolegu Giovanniho Triu na stretnutí za zatvorenými dverami, aby Rím zmenil návrh rozpočtu na budúci rok. Taliansko totiž musí rešpektovať fiškálne pravidlá Európskej únie (EÚ), povedal pre agentúru Reuters predstaviteľ EÚ. Ministri "požadovali od Talianska, aby prehodnotilo svoju pozíciu, reagovalo na obavy Európskej komisie a rešpektovalo dohodnuté pravidlá," povedal zdroj, keď popisoval diskusie na stretnutí Euroskupiny.


Madrid odmietol kandidáta Barcelony na katalánskeho premiéra

Kandidátovi na katalánskeho prezidenta Jordimu Turullovi hrozí v Španielsku trestné stíhanie.

MADRID. Španielska vláda odmietla plán separatistov zvoliť si v katalánskom parlamente za predsedu regionálnej vlády Jordiho Turulla. Roberto Bermúdez de Castro Mur, špianelsky štátny tajomník pre územnú správu, označil podľa agentúry AP štvrtkovú voľbu nového katalánskeho premiéra za ďalší úskočný manéver v zúfalých pokusoch Katalánska o získanie nezávislosti. Povedal, že vláda bude v tejto súvislosti proti zvoleniu akéhokoľvek kandidáta, ktorému hrozí stíhanie. Turull je už v poradí tretím separatistickým kandidátom navrhovaným na funkciu predsedu regionálnej vlády - po zosadenom premiérovi Carlesovi Puigdemontovi, ktorý ušiel do Belgicka, a väznenom katalánskom lídrovi Jordim Sánchezovi, ktorý sa v stredu vzdal kandidatúry. Turull patrí k bývalým regionálnym lídrom, ktorým v súvislosti s vlaňajšou snahou regionálneho parlamentu o vyhlásenie nezávislosti Katalánska od Španielska hrozia obvinenia zo vzbury. Sudca Najvyššieho súdu Pablo Llarena nedávno oznámil, že ukončuje vyšetrovanie nelegálneho pokusu Katalánska o osamostatnenie sa od Španielska. Už v piatok ráno by mal zverejniť žaloby a možno aj obvinenia, ktoré by Turullovi bránili vykonávať premiérsku funkciu.


Pri požiari londýnskeho domu malo zahynúť takmer šesťdesiat ľudí

Šéf polície očakáva, že sa počet obetí ešte zvýši.

LONDÝN. Pri požiari bytového domu v Londýne zrejme zahynulo najmenej 58 ľudí. Oznámil to v sobotu šéf londýnskej polície Stuart Cundy. Po smrti je podľa neho všetkých 28 ľudí, ktorí sú v súčasnosti nezvestní. Tridsať obetí požiaru polícia potvrdila už v piatok. Počet nezvestných a tým aj obetí tragického požiaru by sa podľa Cundyho ešte mohol zvyšovať. Potrvá niekoľko týždňov a možno aj dlhšie, než sa podarí nájsť a identifikovať všetky mŕtve telá, dodal šéf polície v britskej metropole.


Dolná komora francúzskeho parlamentu schválila predĺženie výnimočného stavu

PARÍŽ. Dolná komora francúzskeho parlamentu schválila vo štvrtok ďalšie polročné predĺženie výnimočného stavu, ktorý vo Francúzsku platí od teroristických útokov z 13. novembra 2015. Za návrh predĺžiť výnimočný stav - v poradí už šiesty raz - do 1. novembra hlasovalo 137 poslancov, trinásť sa ch vyslovilo proti. Na hlasovaní sa zúčastnilo len 150 z 577 členov Národného zhromaždenia, informovala agentúra DPA. Prezident Emmanuel Macron prisľúbil, že pôjde už o posledné predĺženie výnimočného stavu. Vláda totiž očakáva, že už v priebehu jesene bude prijatý protiteroristický zákon, ktorý upraví aj záležitosti v súčasnosti pokrývané výnimočným stavom. minimálne dovtedy bude platiť výnimočný stav vo Francúzsku. Návrh protiteroristického zákona naráža na odpor viacerých ľudskoprávnych organizácii vrátane Amnesty International, Human Rights Watch či Ligy za ľudské práva. Horná komora francúzskeho parlamentu - Senát - odsúhlasila najnovšie predĺženie výnimočného stavu už v utorok. Ak by sa tak nestalo, mimoriadne opatrenia by prestali platiť 15. júla. Francúzsky minister vnútra Gérard Collomb obhajoval ďalšie predĺženie výnimočného stavu tým, že hrozba teroristických útokov vo Francúzsku zostáva stále "na vysokej úrovni".


DETSKÁ RUBRIKAPovery z neho urobili posla smrti. Kuvik je v tom nevinne

Dnes sú tieto sovy čoraz väčšmi ohrozené.

Poverčiví ľudia ho v minulosti považovali za posla smrti. Keď sa kuvik objavil na streche rodinného domu či dokonca priamo v okne, gazdiná ho vystrašene odháňala, len aby ju ani jej muža ešte nevolal na večnosť. V ťahavom hlase drobnej sovičky totiž dedinčania s prehnanou fantáziou počuli volanie – poooď! Pravdaže, bola to hlúposť. Ak už ktosi zomieral, nečakal, kým ho do záhrobia príde odprevadiť práve kuvik. A naopak, zdraví ľudia mohli počúvať kuvičí spev pokojne aj celé dni, neskončili na márach ani ich nikto odrazu nenašiel bez života. Keby kuvik vedel, aké strašidlo z neho urobili nezmyselné povery, zrejme by od prekvapenia svoje sírovožlté oči vytriešťal ešte viac ako zvyčajne. Veľkosťou medzi ostatnými sovami nevyniká. Obvykle meria asi dvadsaťdva centimetrov, dĺžkou tela sa teda ponáša napríklad na hrdličku. Samček je oproti svojej partnerke o byľku menší, rozdiel medzi nimi by sme však voľným okom asi nespozorovali. Sfarbenie kuvičích pierok slúži ako vynikajúca kamufláž. Podobne ako pôtika kapcavého, i kuvika by sme medzi konármi poľahky prehliadli. Jeho hnedé pierka dokonale splývajú s kôrou stromov. Vrchná strana tela je tmavohnedá s bielymi fliačikmi, bruško má kuvik svetlé s pravidelnými hnedými škvrnami. Väčšina druhov sov má na tvári výrazný závoj – teda vejárovité usporiadanie pierok okolo očí. Kuvik má však závoj takmer nerozoznateľný, z tváre mu svietia iba výrazné žlté oči. Keďže potravu zvyčajne loví na zemi, jeho nohy sú dlhšie a prispôsobené na uchopenie koristi. Kuvik obyčajný je doma takmer v celej Európe s výnimkou Škandinávie. Našli by sme ho aj na severe Afriky a v mnohých ázijských krajinách. Patrí k stálym vtákom, pred zimou sa sťahuje iba výnimočne a nie ďaleko od hniezdiska. Na Slovensku zimu prečkávajú tie isté kuviky, ktoré u nás aj hniezdia. Tieto sovičky sú aktívne za súmraku i cez deň, často za svetla aj lovia. Ich obľúbenou korisťou sú drobné hlodavce a hmyz. Ako mnohé zvieratá aj kuvik sa nechal zvábiť výhodami, ktoré so sebou prináša život blízko ľudských obydlí. Bútľavých stromov aj tak v prírode ubúdalo, a tak sa tieto sovy zvykli čoraz častejšie usádzať v stavbách na dedine i v meste. Na vidieku uprednostňovali maštale či iné hospodárske budovy a usadlosti. V súčasnosti sú však kuviky čoraz väčšmi ohrozené. Problémom je intenzívne poľnohospodárstvo, ktoré im sťažuje lov ich obľúbenej potravy – hrabošov a myší. Ďalšie útrapy kuvikom spôsobuje aj úbytok vhodných miest na hniezdenie. Z krajiny totiž nemiznú iba bútľaviny, ale už aj staré budovy, ktoré sovičkám poskytovali dostatok zákutí, kde sa mohli usadiť. Odborníci odhadujú, že kým pred tridsiatimi rokmi u nás hniezdilo asi tisíc párov kuvikov, dnes je ich možno až o polovicu menej. Kuvik je náramne oddaný vták. Samček a samička spolu väčšinou zostávajú celý život a páriky hniezdiacich kuvikov sú verné aj revíru, v ktorom sa usadili. Kuvičí tok sa začína už koncom februára. Až do apríla potom možno začuť samca, ktorý sa pomalým trilkom snaží ohúriť samičku. Tá po oplodnení kladie vajíčka do rôznych dutín či štrbín. Na znáške sedí necelý mesiac a partner ju zatiaľ neúnavne zásobuje potravou. Mladé kuviky zostávajú v hniezde ešte približne mesiac po vyliahnutí, dutinu zvyčajne opúšťajú začiatkom júla. A čo urobí kuvik, ak ho čosi vyruší? Začne sa ukláňať. Veru tak, pohyb, ktorý my považujeme za prejav úcty, prezrádza u kuvika zvýšenú pozornosť. Sovička sa naťahuje do výšky a hneď zase podrepuje, pričom sa snaží vysliediť, čo ju vyrušilo.


Rakúsky KTM vytvorí spoločný podnik so španielskym GasGas

GasGas Motors vyrába predovšetkým pretekárske motocykle pre terénne disciplíny.

WELS, VIEDEŇ. Rakúsky výrobca motocyklov KTM Industries sa dohodol s vlastníkmi španielskeho výrobcu motoriek GasGas Motors na spolupráci a vytvorení spoločného podniku. Firma vo štvrtok oznámila, že GasGas má popri značkách KTM a Husqvarna vstúpiť ako tretia značka do distribučnej siete KTM. Okrem trialových a enduro motocyklov GasGas má spoločný podnik vyvinúť nové modely a zároveň bude pokračovať vo výrobe produktov GasGas a elektromobilov Torrot v španielskej Girone. KTM upozornil, že transakciu ešte musia schváliť príslušné protimonopolné úrady. KTM Industries je považovaný za najväčšieho európskeho výrobcu výkonných motocyklov so zameraním na prémiové modely a dvojkolesovú elektrickú mobilitu. GasGas Motors vyrába predovšetkým pretekárske motocykle pre terénne disciplíny trial a enduro, na ktoré sa zameriava od svojho založenia v roku 1985. Španielsku firmu vlastní Black Toro Capital.


Tohtoročný jún bol najteplejší v histórii meraní

Priemerná celosvetová teplota za tohtoročný jún bola na úrovni 15,9 stupňov Celzia.

WASHINGTON. Tohtoročný jún bol najteplejší v histórii pravidelných meraní, ktoré sa datujú naspäť až do roku 1880. Vo štvrtok to oznámil americký Národný úrad pre oceány a atmosféru (NOAA). Priemerná celosvetová teplota za tohtoročný jún bola na úrovni 15,9 stupňov Celzia, čo je o 0,9 stupňa Celzia viac ako priemerná júnová teplota za celé 20. storočie. Doteraz najteplejším júnom bol ten z roku 2016, a až deväť z desiatich najteplejších júnov zaznamenali meteorológovia od roku 2010. Podľa štatistík NOAA je tohtoročný jún už 414. mesiacom v rade za sebou, ktorý je teplotne nadpriemerný.Prvá polovica roku 2019 je čo sa týka celosvetovej teploty druhou najteplejšou prvou polovicou roka od začiatku meraní, pričom túto druhú priečku zdieľa s prvou polkou roku 2017. Doteraz najteplejších prvých šesť kalendárnych mesiacov namerali meteorológovia v roku 2016.


Posledný beh s býkmi v Pamplone si vyžiadal šesť zranených

PAMPLONA. Šesť osôb utrpelo zranenia pri sobotňajšom, v poradí ôsmom a zároveň poslednom tohtoročnom behu s býkmi v španielskom meste Pamplona, kde sa konajú slávnosti sv. Fermína. Ani jedného zo zranených nenabrali býky na rohy, informovala agentúra AP. Hovorca nemocnice v meste Navarra Tomás Belzunegui uviedol, že všetci šiesti zranení utrpeli pomliaždeniny. Po celkovo ôsmich behoch ošetrili tohto roku v nemocnici 28 ľudí, z toho dve osoby nabrali na rohy býky. Býky pri tohtoročnom poslednom a zároveň najrýchlejšom behu prekonali 850-metrovú vymedzenú trasu vedúcu kľukatými uličkami Pamplony za dve minúty a 12 sekúnd. Za priemerný sa považuje čas okolo troch minút. Každý rok sa počas behu s býkmi uličkami Pamplony zraní 50-100 ľudí. Od roku 1911 si beh s viac ako pol tony vážiacimi zvieratami vyžiadal aj 15 obetí na životoch. Zatiaľ posledný smrteľný prípad zaznamenali v roku 2009, keď zomrel 27-ročný Španiel.


Výbor britského parlamentu varuje pred tvrdým brexitom

Na tvrdý brexit doplatia viaceré sektory v priemysle.

LONDÝN. Výbor britského parlamentu pre vystúpenie z Európskej únie (EÚ) varoval, že brexit bez dohody povedie k vážnemu narušeniu podnikania. A ohrozí tak konkurencieschopnosť kľúčových sektorov britského hospodárstva aj pracovné miesta a živobytie zamestnancov. Podľa výboru hrozí, že dôjde k náhlemu roztrhnutiu tesných väzieb medzi ekonomikami Spojeného kráľovstva a ďalších 27 krajín EÚ. Výbor zverejnil svoju správu v týždni, keď vláda aj obaja uchádzači o post premiérom hovorili o vyhliadkach na brexit bez dohody na konci októbra. Výbor sa vo svojej správe opiera o údaje, ktoré mu poskytli firmy z kľúčových priemyselných odvetví, vrátane výrobcov automobilov, farmaceutík, potravín, nápojov a iných produktov, a tiež farmári. Všetci sa zhodli na tom, že tieto sektory tvrdo zasiahne brexit bez dohody. Z geografického hľadiska spôsobí najväčšie škody na severovýchode a na tzv. stredozápade Anglicka, kde je sústredených najviac zo spomínaných výrobných podnikov. Správa tiež odhalila, že po odchode bez dohody sa Spojené kráľovstvo nemôže spoliehať na článok 24 GATT (Všeobecnej dohody o clách a obchode), aby si udržalo súčasný režim voľného obchodu s EÚ. "Brexit bez dohody a bez GATT bude v lepšom prípade bláznivý hazard a pri najhoršom scenári by mohol viesť k vážnemu narušeniu našich hospodárskych vzťahov, čo nie je ani žiaduce, ani udržateľné," uviedla predsedníčka výboru Hillary Bennová. "Tento jasný dôkaz posilňuje náš predchádzajúci záver, že neriadený brexit nemôže predstavovať politiku žiadnej zodpovednej vlády," dodala. Výbor si vypočul predstaviteľov farmaceutického priemyslu, podľa ktorých bude brexit bez dohody "skokom do neznáma", čo môže ohroziť bezpečnosť pacientov a zvýšiť náklady na zdravotníctvo. Podľa poslancov nie je dôvod pochybovať o tom, že môže dôjsť k prerušeniam dodávok potravín, z ktorých mnohé sa dovážajú a zároveň bude mať neriadený odchod z EÚ "katastrofický" vplyv aj na poľnohospodárstvo v Spojenom kráľovstve. Varovali, že clá zvýšia náklady na výrobu áut v Británii a ich ceny na trhu v EÚ o 2700 libier (3004,91 eura), čo znevýhodní toto odvetvie pred konkurenciou. (1 EUR = 0,89853 GBP)


Únia chce riešiť príčiny migrácie, parlament odobril plán na súkromné investície pre Afriku

Plán by mal prilákať investície v celkovej výške 44 miliárd eur.

BRUSEL, ŠTRASBURG. Poslanci Európskeho parlamentu (EP) vo štvrtok v Štrasburgu schválili plán EÚ, ktorý by mal do Afriky a regiónov susediace s Úniou prilákať súkromné investície v celkovej výške 44 miliárd eur. Európsky fond pre trvalo udržateľný rozvoj (EFSD), ktorý je súčasťou Európskeho vonkajšieho investičného plánu, by mal podnietiť súkromné investície v hospodársky či politicky nestabilných štátoch. Docieliť by sa to malo prostredníctvom kombinácie grantov, pôžičiek a finančných záruk v hodnote 3,3 miliardy eur zameraných na podporu rastu, zamestnanosti a stability. Máme pred sebou dôležitý finančný a zahraničnopolitický nástroj, ktorý má napomôcť v udržateľnom rozvoji a raste krajín, ktoré sú často hlavnými pôvodcami migrácie. EÚ sa aj týmto prístupom snaží viac investovať do riešenia základných príčin migrácie. Spravodajcom EP pre EFSD bol za zahraničnopolitický výbor slovenský poslanec Eduard Kukan, podľa ktorého je tento rok míľnikom v prístupe EÚ k rozvojovej a migračnej politike. "Máme pred sebou dôležitý finančný a zahraničnopolitický nástroj, ktorý má napomôcť v udržateľnom rozvoji a raste krajín, ktoré sú často hlavnými pôvodcami migrácie. Fond by sa mal zamerať na dlhodobé socio-ekonomické problémy, ktoré zasahujú krajiny v našom susedstve," uviedol Kukan. Podľa neho je tento nástroj signálom pre partnerov EÚ v Afrike a v jej susedstve, že Únia to s udržateľným rastom a riešením príčin migrácie myslí vážne. Fond pre trvalo udržateľný rozvoj, ktorý má mobilizovať investície, zlepšiť prístup k investíciám a stimulovať súkromný sektor, vrátane malých a stredných podnikov, v nestabilných oblastiach pri hraniciach EÚ pomôže pri vytváraní lepších životných podmienok v partnerských krajinách. Vyjednávačom EP sa v rámci rokovaní s ministrami členských krajín EÚ podarilo presadiť, aby investičný plán obsahoval niekoľko dôležitých bodov. Chcú, aby sa EFSD prioritne zameral na odstraňovanie chudoby, vytváranie pracovných miest a zmierňovaním dopadov klimatických zmien. EP požaduje, aby minimálne 28 percent investícií išlo na opatrenia, ktoré pomôžu pri implementácii parížskej klimatickej dohody. Podľa zámeru europoslancov príjemcovia investícií musia rešpektovať ľudské práva, normy Medzinárodnej organizácie práce (ILO) a medzinárodné pravidlá v oblasti zodpovedného investovania, pričom miestni obyvatelia musia mať možnosť podávať sťažností. Presadili tiež návrh, že spoločnosti z jurisdikcií, ktoré nespolupracujú s EÚ v oblasti daní a prania špinavých peňazí, nebudú mať prístup k investičným stimulom. Parlament bude mať štatút pozorovateľa v Strategickej rade EFSD a Európska komisia bude poslancov informovať pred prijatím akéhokoľvek dôležitého investičného rozhodnutia. EFSD bude pozostávať z dvoch regionálnych platforiem: prvá bude orientovaná na Afriku, druhá na južné a východné susedstvo EÚ.


Arsenal šokujúco prehral, Škriniar chýbal Interu. České kluby doma neprehrali

Stoch, Hrošovský a Kozáčik odohrali celý zápas.

BRATISLAVA. Futbalisti Interu Miláno zvíťazili vo štvrtkovom prvom zápase šestnásťfinále Európskej ligy UEFA na ihrisku Rapidu Viedeň 1:0. Jediný gól duelu dal v 39. minúte z penalty Lautaro Martinez. Milan Škriniar do zápasu nenastúpil, pretože si odpykával trest za žlté karty. Prekvapenie sa zrodilo v Borisove, kde domáci BATE zvíťazil nad londýnskym Arsenalom 1:0. Slavia Praha sa rozišla s belgickým Genkom po remíze 0:0, slovenský reprezentant Miroslav Stoch odohral v drese domácich celý zápas. Šesť gólov videli diváci v zápase Rennes s Betisom Sevilla, výsledok 3:3 je smerom do odvety veľmi zaujímavý. Dobrú pozíciu si vytvorila Benfica Lisabon, Portugalčania triumfovali v Istanbule nad Galatasarayom 2:1. V zostave Plzne nastúpili v základe brankár Matúš Kozáčik a stredopoliar Patrik Hrošovský, po zmene strán zasiahol do hry aj Roman Procházka. Domáci v tom čase prehrávali 0:1 po góle Dani Olma, ale v 54. minúte vyrovnal na 1:1 Luděk Pernica. Ten istý hráč bol napokon hrdinom zápasu, keď v 83. po rohovom kope Hrošovského poslal hlavou loptu do siete po druhý raz. Neapol zvládol úlohu favorita na ihrisku FC Zürich, pod triumf hostí 3:1 sa gólovo podpísali Lorenzo Insigne, Jose Callejon a Piotr Zieliňski. Domáci korigovali stav v 83. minúte premenou penaltou Benjamina Kololliho. Odvetné zápasy sú na programe 21. februára, o deň neskôr sa uskutoční žreb osemfinálových dvojíc. Európska liga UEFA - 1. zápasy šestnásťfinále: Gól: 39. Martinez (z 11 m) /obranca Milan Škriniar (Inter) nehral pre kartový trest/ Góly: 54. Nekadio - 27. Salvio (z 11 m), 64. Seferovič Gól: 45. Drahun ČK: 85. Lacazette (Arsenal) Gól: 22. Ben Yedder Góly: 10. Hassan, 40. Dias - 27. Bujalskij, 89. Verbič Góly: 2. Hunou, 11. García (vlastný), 45+3. Ben Arfa (z 11 m) - 32. Lo Celso, 62. Sidnei, 90. Lainez /stredopoliar Miroslav Stoch (Slavia) odohral celý zápas/ Góly: 4. a 83. Pernica - 41. Olmo /brankár Matúš Kozáčik a stredopoliar Patrik Hrošovský odohrali celý zápas, stredopoliar Roman Procházka (všetci Plzeň) nastúpil v 46. minúte/ Góly: 64. Denswil, 81. Wesley - 17. Junuzovič Góly: 83. Kololli - 12. Insigne, 21. Callejon, 77. Zieliňski Góly: 80. Christiansen - 30. Barkley, 58. Giroud Góly: 10. Marlos (z 11 m), 67. Taison - 7. Hinteregger (Rode), 50. Kostič ČK: 11. Stepanenko (Šachtar) Góly: 42. Čeryšev, 49. Sobrino Gól: 3. Pedraza ČK: 77. Acuňa (Sporting)


Obvinili muža, ktorý nahlásil bombu v bratislavskej automobilke

Polícia objasnila prípad utorňajšieho oznámenia o bombe, ktorá sa mala nachádzať vo výrobných halách automobilky v Devínskej Novej Vsi

BRATISLAVA. Polícia objasnila prípad utorňajšieho (20.6.) oznámenia o bombe, ktorá sa mala nachádzať v priestoroch výrobných hál automobilovej spoločnosti na ulici Jána Jonáša v Bratislave. Policajti v utorok vo večerných hodinách vypátrali 33-ročného Miloša z okresu Vranov nad Topľou, ktorý bol z oznámenia nepravdivej poplašnej správy podozrivý. Teraz čelí obvineniu. "Po vykonaní všetkých potrebných procesných úkonov bol 33-ročný Miloš vyšetrovateľom Policajného zboru obvinený z prečinu šírenia poplašnej správy," spresnila policajná hovorkyňa Lucia Mihalíková.. V prípade preukázania viny mu hrozí trest odňatia slobody na jeden až päť rokov. Po vznesení obvinenia Miloša umiestnili do cely policajného zaistenia. Vyšetrovateľ spracoval pre prokurátora podnet na podanie návrhu na väzobné stíhanie obvineného.


Slovenskí spisovatelia píšu viac o mafii. Ukazuje to Anasoft Litera

Súťaž ešte stále nevyhlásila svojich finalistov.

Dvanásť rokov sme o tomto čase mohli spoznať desiatku finalistov prestížnej literárnej súťaže Anasoft litera. Tento rok to bude trochu inak. Finalistov bude menej. Medzi desiatimi nejlepšími knihami, ktoré v tejto chvíli spoznávame, sa opäť ocitli viac aj menej overené mená slovenskej literatúry. Svoje miesto v tohtoročnom výbere dostala napríklad vtipná literárna mystifikácia Daniela Majlinga, náročná utópia Alexandry Salmely, strašidelný zošit Richarda Pupalu či príbeh v príbehu Pavla Vilikovského. Finalistov však bude napokon len päť a zatiaľ ich nepoznáme. Ich mená vyhlásia až v septembri, pár dní pred slávnostným ceremoniálom. K tomu kroku dospeli organizátori na čele s novou hlavnou organizátorkou ceny Simonou Fochlerovou. Tento krok vysvetľuje tým, že bolo treba reagovať na hustnúcu literárnu produkciu a jej hodnotovú premenlivosť. Zmenu zároveň označuje ako krok, ktorým Anasoft litera reaguje na spätné väzby viacerých členov porôt. Tí v posledných ročníkoch začali hľadať vhodnejší model výberu toho najlepšieho. „Rozhodli sme sa teda pridať ešte jeden stupeň v hodnotení porotou, a tak poukázať aj na umelecko-hodnotové rozdiely v samotnej desiatke,“ hovorí Fochlerová. Desiatim nejlepším sa bude venovať rovnaká pozornosť ako doteraz, laureát alebo laureátka však vzídu až z finálovej päťky dva týždne pred vyhlásením víťaza. Na podobnom modeli fungujú aj iné literárne ceny ako Man Booker, Prix Goncourt či poľská národná literárna cena Niké. Tento rok sa na stole porotcov ocitlo presne 230 kníh. V porovnaní so stavom spred desiatich rokov je to dvojnásobok titulov, ktoré na Slovensku vyšli. Jednoznačne sa vraj ujíma príbehová próza a oproti roku 2006, keď prevládal takzvaný ženský román a poľovnícke príbehy, bolo teraz nápadné skôr zastúpenie detektívneho žánru a kriminálne príbehy z mafiánskeho prostredia. „Na pozadí toho potom o to viac vyniká charakter vybraných desiatich próz. Výber nebol jednoduchý, takmer všetky zastúpené tituly z desiatky majú svoje napadnuteľné slabiny,” hovorí jeden z porotcov, literárny vedec Zoltán Rédey. Šéfka poroty a riaditeľka Literárneho informačního centra Miroslava Vallová je však s desiatkou veľmi spokojná. "Teší ma, že ňou môžeme demonštrovať vysokú mieru rozvíjania literárnej hry a štylizácie v slovenskej literatúre,” hovorí. Spolu s nimi sa množstvím kníh prehrýzali ešte literárny kritik a redaktor Derek Rebro, jazykovedkyňa a prekladateľka Lucia Satinská a publicista a prekladateľ Patrik Oriešek. Okrem iného si všímajú, že súčasná slovenská literatúra nereflektuje vonkajšiu realitu a ak, tak len v malom stupni. Autori majú radšej intímne polohy, čo je podľa Oriešeka na škodu veci. Druhú porotkyňu zase prekvapuje, že chýba próza v nárečiach. V spoločnom stanovisku však pätica porotcov potvrdzuje, že v mnohých menách, ktoré sa medzi nejlepších ocitli, sa zhodovala. Riadila sa predovšetkým literárnou hodnotou textu, pričom neprihliadala na predchádzajúcu tvorbu autorov. Desiatku považuje za žánrovo, generačne a rodovo pestrú. „Ako feminista sa najviac teším z prirodzenej rodovej vyváženosti, ktorá vyplýva z kvality textov, ale aj zo silných ženských hlasov,” dopĺňa Derek Rebro. Novú desiatku Anasoft litera 2018 organizátori predstavia najbližšie na podujatí od 23. do 28. apríla na Anasoft litera fest,


Vo Francúzsku chcú zaviesť plne automatizované rýchlovlaky

S testovaním rýchlovlakov chcú Francúzi začať o dva roky.

Francúzsky štátny vlakový dopravca SNCF plánuje podľa portálu FranceInfo do roka 2023 na niektorých trasách plne automatizovať vysokorýchlostné vlaky TGV. S prvými testami chce začať už v roku 2019. Vlaky budú vybavené množstvom vonkajších senzorov, ktoré majú sledovať trať a v prípade prekážky spustia núdzové brzdenie. Francúzsky dopravca si veľa sľubuje aj pri posunovaní vlakov v staniciach. Automatizovaný pohyb by mal súčasne skrátiť intervaly medzi vlakmi na tratiach. Bezpečnostný odstup sa v súčasnosti pohybuje okolo troch minút. V budúcnosti by mal klesnúť pod dve minúty na 108 sekúnd. Napriek plnej automatizácii vlaku by mali v počiatočnej fáze spustenia projektu dohliadať na bezpečnosť celého systému rušňovodiči. Riaditeľ SNCF Matthieu Chabanel tvrdí, že obsluha vlaku je potrebná práve kvôli tomu, aby pri nepredvídateľných situáciách, ktoré nastanú, mohla zareagovať. Súprava sa podľa neho v porovnaní s metrom pohybuje v otvorenom prostredí, kde stromy, zvieratá alebo ľudia môžu blokovať trať. Na automatizácii niektorých funkcií v železničnej preprave pracuje podľa portálu Engadget aj Británia. S vývojom systémov však sú však v porovnaní s Francúzskom len na začiatku. Čiastočne aj preto, že železničná sieť v krajine závisí od množstva systémov, ktoré vyžadujú zapojenie ľudského faktora. Akékoľvek snahy o automatizáciu však v krajine narážajú i na kritiku zo strany odborových organizácií.


Turecké ostreľovanie nemocnice na severe Sýrie si vyžiadalo 16 mŕtvych

BEJRÚT. Najmenej 16 ľudí zahynulo v piatok v kurdskom meste Afrín na severe Sýrie, keď turecké sily ostreľovali tamojšiu jedinú nemocnicu. Desiatky ďalších osôb utrpeli pri ostreľovaní zranenia, uviedol pre agentúru DPA jeden z miestnych lekárov. Nemocnicu podľa neho "priamo zasiahlo viacero tureckých granátov", pričom terčom tureckej paľby boli aj "pacienti na nemocničných lôžkach". Mesto je ostreľované "bez rozlišovania tisícmi granátov", dodal lekár, ktorého vyjadrenia nebolo možné nezávisle overiť. Mimovládna organizácia Sýrske pozorovateľské centrum pre ľudské práva (SOHR) uviedla, že medzi obeťami na životoch sú aj dve tehotné ženy. Intenzívne ostreľovanie podľa nej bráni zdravotníkom dostať sa k zraneným v rôznych častiach Afrínu alebo ich ošetriť v samotnej nemocnici. "To, čo sa teraz deje v Afríne, je masakra," povedal pre DPA miestny kurdský predstaviteľ Ibráhím Ibráhím. Agentúra AP uviedla predtým s odvolaním sa na sýrske kurdské sily, že turecké ostreľovanie a nálety v Afríne ovládanom Kurdmi pripravili v piatok o život najmenej 20 civilistov. Turecké sily už takmer obkľúčili Afrín, keďže sa snažia vyhnať z mesta a okolitého regiónu kurdských bojovníkov. Obyvatelia tvrdia, že trpia nedostatkom chleba, vody a elektriny. Vo štvrtok bolo vidieť utekať z mesta do susedných dedín stovky civilistov, aby tam našli pomoc a úľavu. Vo vnútri Afrínu sa však údajne ešte stále nachádzajú desaťtisíce civilistov.


Francúzsky parlament schválil nový protiteroristicý zákon

Bezpečnostným zložkám umožní zákon rozšírenie právomocí.

PARÍŽ. Francúzsky parlament schválil v stredu v Paríži nový protiteroristický zákon. Týždeň po Národnom zhromaždení prijal novú legislatívnu normu v kompromisnej podobe i Senát, čo umožní rozšírenie právomocí bezpečnostných zložiek. Francúzsky prezident Emmanuel Macron zároveň oznámil zriadenie novej policajnej jednotky, ktorá sa bude zameriavať na bežnú každodennú kriminalitu a bezpečnostné problémy. Macron tiež prisľúbil poskytnúť moderné vybavenie a zredukovať byrokraciu, aby sa títo policajti mohli sústrediť na lúpeže, nevhodné správanie na verejnosti a na verejnú dopravu. Prezident okrem toho oznámil, že v decembri spustia nový projekt boja proti radikalizácii zameraný na mládež. Detaily zatiaľ neposkytol, keďže sa na nich ešte pracuje.


Valónsky premiér do piatka zrejme nedá súhlas na podpis dohody CETA

Ak Paul Magnette svoje slovo dodrží, osud dohody o voľnom obchode s Kanadou je zrejme spečatený.

BRUSEL. Valónsko nedá do piatka súhlas s podpisom dohody o voľnom obchode s Kanadou (CETA), uviedol V stredu valónsky regionálny premiér Paul Magnette vo vysielaní belgickej rozhlasovej stanice RTBF. Ak Magnette svoje slovo dodrží, osud dohody CETA je zrejme spečatený. V utorok v Luxemburgu slovenský minister hospodárstva Peter Žiga aj eurokomisárka Cecilia Malmströmová potvrdili, že Únia musí dohodu odobriť do piatka, inak jej podpis nebude možný. "Som si vedomý, že nesúhlas Valónska bude mať politické následky," konštatoval valónsky premiér. Hoci v uplynulých dňoch rokovania priniesli pokrok, podľa Magnetta to nestačí. Magnette odmietol obvinenia, že vyvoláva konfrontáciu s Kanadou. Kanaďanov označil za priateľov, čo však podľa neho neznamená, že "treba všetko, čo si zmyslia rovno prijať." "Valónsko svoje pripomienky k dohode CETA nahlásilo eurokomisárke pre obchod Cecilii Malmströmovej už pred rokom, ale Európska komisia sa nimi začala zaoberať až 4. októbra," uviedol Magnette. Podľa valónskeho premiéra je jediným riešením opäť otvoriť rokovania o dohode CETA. Analýza dohody, ktorá "výrazne ovplyvní životy miliónov ľudí na roky dopredu", by podľa neho trvala niekoľko týždňov. Za hlavný dôvod nesúhlasu s podpisom zmluvy Magnette označil mechanizmus medzinárodnej arbitráže, ktorý považuje za neprijateľný. Valónsku tiež prekáža, že Kanada môže v oblasti poľnohospodárstva jednostranne obmedziť dovoz tovarov z Únie. Rovnakú možnosť žiada pre EÚ. V prípade, že by Belgicko podpísalo dohodu napriek nesúhlasu Valónska, ako to navrhol flámsky politik Karel De Gucht, valónsky premiér je pripravený podniknúť právne kroky. Belgický premiér Charles Michel v utorok vyhlásil, že podpis dohody bez valónskeho súhlasu nie je možný. Dohoda CETA bude v piatok jedným z hlavných bodov summitu lídrov EÚ v Bruseli. Kanadský premiér Justin Trudeau aj viacero európskych politikov vrátane ministra Žigu konštatovali, že krach CETA by poškodil obraz EÚ ako obchodného partnera vo svete. Ak do piatka Únia podpis dohody neodobrí, zruší sa summit EÚ-Kanada naplánovaný na 27. októbra a kanadská delegácia na čele s premiérom Trudeauom do Bruselu nepriletí.


Le Penová prezidentkou? Prieskumy tomu nenasvedčujú

PARÍŽ. Nové prieskumy verejnej mienky vo Francúzsku prvýkrát naznačujú, že líderka francúzskeho krajne pravicového Národného frontu (FN) Marine Le Penová by v prvom kole prezidentských volieb mohla poraziť svojho pravicového konkurenta Francoisa Fillona. Vyplýva to z prieskumov, ktoré zverejnil týždenník Paris Match. Podľa nich by Le Penová mohla získať 26,5 percenta hlasov, zatiaľ čo Fillona by podporilo 25 percent opýtaných. Pokiaľ ide o možné výsledky druhého kola prezidentských volieb, inštitút na prieskum verejnej mienky Ifop predložil svojim respondentom na posúdenie všetky tri možné varianty. Ak by druhé kolo bolo duelom Fillona s Le Penovou, vyhral by ho Fillon pomerom 64 k 36 percentám. Ak by sa však Fillon stretol s bývalým ministrom hospodárstva, socialistom Emmanuelom Macronom, prehral by pomerom 48 k 52 percentám. Víťazstvom Macrona by sa skončil aj jeho súboj Le Penovou, a to pomerom 65 k 35 percentám. Časopis v tejto súvislosti poznamenal, že Fillonova popularita v ostatnom čase klesla najmä v radoch robotníckej triedy, zatiaľ čo Le Penovú podporilo asi 50 percent respondentov z tejto skupiny obyvateľstva. V tábore socialistov sa zatiaľ nekonali stranícke primárky pred prezidentskými voľbami. Najväčšie sympatie voličov ľavice má však Macron.


Maďarskí policajti našli v bulharskom kamióne 19 migrantov

BUDAPEŠŤ. Devätnásť migrantov schovaných v bulharskom kamióne sa pokúsilo v piatok nadránom ilegálne prekročiť rumunsko-maďarskú hranicu, informoval agentúru MTI hovorca polície Čongrádskej župy Krisztián Huber. Vozidlo prišlo na hraničný priechod v Csanádpalote o 04.00 h. Migrantov zo Sýrie a Iraku v nákladovom priestore kamióna odhalili spoločne maďarskí a rumunskí policajti. Prípad rieši ďalej rumunská polícia, dodal hovorca.


Europa 2 bude mať nového programového riaditeľa

Andrej Kratochvíl zastával rovnaký post od začiatku roka 2015 v Rádiu Anténa Rock.

BRATISLAVA. Vo vedení rádia Europa 2 dôjde k zmene. Novým programovým riaditeľom sa stane Andrej Kratochvíl, ktorý zastával rovnaký post od začiatku roka 2015 v Rádiu Anténa Rock. V novej pozícii bude od 24. októbra. Zmenu dnes oznámil Kamil Konkol z rádia Europa 2. Doterajší programový riaditeľ Dušan Vančo odchádza na vlastnú žiadosť k 30. septembru. V medziobdobí ho nahradí člen programového tímu rádia Peter Földváry. Nový programový šéf Kratochvíl vysvetlil, že sa bude snažiť ďalej vylepšiť pozíciu rádia. "Priestor na trhu na to je. Nebude to ľahké, ale od toho sú výzvy, ktoré chcem spolu s kolegami zdolať," uviedol. V tohtoročných rebríčkoch počúvanosti patrí rádiu Európa 2 piata priečka.


Prezident Slovenského futbalového zväzu sa ospravedlnil Žiline a jej fanúšikom

ŽILINA. Slovenský futbalový zväz (SFZ) sa po udalostiach z finále Slovenského pohára - Slovnaft Cupu 2018/2019 medzi MŠK Žilina a Spartakom Trnava v Nitre ospravedlnil MŠK a jej fanúšikom. Reakciu prezidenta SFZ Jána Kováčika uverejnili Žilinčania na svojom klubovom webe. Športová redakcia agentúry TASR a denník SME ju vydávajú v plnom znení a bez redakčných úprav: /prezident SFZ/ "Príprave organizácie finálového zápasu jubilejného 50. ročníka Slovenského pohára medzi Spartakom Trnava a MŠK Žilina venoval SFZ veľkú pozornosť a aj zásluhou priamej komunikácie s oboma klubmi vytvoril pre obidva zúčastnené tábory rovnaké podmienky. Sme si vedomí, že napriek maximálnemu úsiliu zo strany organizačného štábu sa vyskytli viaceré nedostatky, menšie v priebehu zápasu, väčšie pri záverečnom ceremoniáli, no rozhodne sme nechceli diskriminovať žiadnu zo zúčastnených strán zápasu. Práve preto sa ospravedlňujeme klubu aj fanúšikom MŠK Žilina za neprofesionálny prístup usporiadateľskej služby po skončení finálového stretnutia. Na druhej strane musíme povedať, že SFZ na aktivitu a zásah polície po zápase nemal žiaden dosah, preto nemohol ovplyvniť konanie týchto poriadkových zložiek. Za nedostatky usporiadateľskej služby SFZ berie plnú zodpovednosť a vyvodí dôsledky, aby sa v budúcnosti predišlo ich opakovaniu. SFZ chce ako doteraz aj naďalej stavať na dobrých vzťahoch so všetkými klubmi, teda aj s MŠK Žilina, nakoľko si veľmi váži prácu Vášho klubu v prospech slovenského futbalu. SFZ verí, že táto nepríjemná situácia, ktorá nastala, zásadne neovplyvní náš vzájomný vzťah, ktorý vníma ako veľmi korektný."


Európsky súdny dvor odobril proces schvaľovania látok s glyfosátom

Vo Francúzsku obžalovali aktivistov, ktorí zničili nádrže naplnené herbicídom.

BRUSEL/LUXEMBURG. Proces, ktorým sa v Európskej únii schvaľujú herbicídy a pesticídy obsahujúce glyfosát, je správny. Rozhodol o tom v utorok Súdny dvor Európskej únie, informovala agentúra DPA. Rozhodnutie súdnej inštitúcie z Luxemburgu prišlo v reakcii na súdny spor z Francúzska, kde bola obžalovaná skupina environmentálnych aktivistov, ktorí zničili nádrže naplnené herbicídom roundup a inými látkami obsahujúcimi glyfosát. Francúzsky prokurátor zastáva názor, že žalobu voči aktivistom by mali stiahnuť, alebo prinajmenšom im udeliť nižšie tresty, ak by sa dospelo k záveru, že výrobky obsahujúce glyfosát predstavujú potenciálne riziká pre ľudské zdravie a životné prostredie. Zatiaľ neexistujú jasné dôkazy o možnom vzťahu medzi glyfosátom a vznikom rakovinových ochorení u ľudí. Uvedená chemická látka sa používa v poľnohospodárstve v širokom meradle. Súdny dvor EÚ dospel k záveru, že séria otázok týkajúcich sa schvaľovacieho procesu, ktorú vzniesol francúzsky prokurátor, nenaznačila nič, čo by mohlo spochybniť právny základ súčasného normatívneho režimu EÚ ohľadom procesov schvaľovania látok obsahujúcich glyfosát. V EÚ sa posudzujú riziká pre zdravie a životné prostredie na Európskom úrade pre bezpečnosť potravín (EFSA). V prípade kladného stanoviska úradu o povolení či zamietnutí hlasujú členské štáty v príslušnom výbore EÚ. Ak sa členské štáty nedohodnú, rozhoduje Európska komisia. Konečné povolenie je vydávané na obmedzenú dobu, k predĺženiu povolenia je potrebné nové posúdenie vlastností predmetnej látky. Teraz je rad na francúzskych súdoch, aby rozhodli, ako konkrétne naložia s predmetným rozhodnutím Súdneho dvora EÚ. Európska komisia v roku 2017 predĺžila povolenie používať glyfosát v priestore EÚ na ďalších päť rokov. Tlačová agentúra DPA v tejto súvislosti pripomenula, že v júli tohto roku sa Rakúsko stalo prvým členským štátom EÚ, ktorý túto látku zakázal. Látka glyfosát, ktorú vyrába nemecká spoločnosť Bayer, bola predmetom viacerých súdnych sporov v Spojených štátoch kvôli obvineniam, že spôsobila vznik rakoviny.


El Chapovi právnici požiadali o nový proces

El Chapovi právnici tvrdia, že proces s ich klientom nebol spravodlivý.

NEW YORK. Právnici mexického narkobaróna Joaquína "El Chapa" Guzmána, ktorého začiatkom februára uznali za vinného z viacerých závažných zločinov, v utorok požiadali o vyšetrenie údajného pochybenia poroty a možný nový proces, informovala agentúra DPA. Porota v meste New York 12. februára Guzmána uznala za vinného vo všetkých bodoch obžaloby vrátane vrážd, únosov a prepašovania vyše 155 ton kokaínu do Spojených štátov za obdobie 25 rokov. Guzmánovi právnici tvrdia, že proces s ich klientom nebol spravodlivý. Poukázali na interview s členom poroty uverejnené stránkou Vice News, podľa ktorého viacerí členovia poroty porušili príkaz súdu, aby nevyhľadávali informácie o procese na internete alebo v iných médiách a s nikým o prípade nekomunikovali. Niektorí z novinárov, ktorí o prípade písali, podľa DPA uverejňovali informácie, ktoré neboli sprístupnené porote, vrátane obvinení, že Guzmán nadrogoval a zneužíval neplnoleté dievčatá. "Ak sa systém spravodlivosti posudzuje podľa toho, ako zaobchádza s najviac hanobenými a najmenej populárnymi osobami, tak potom náš systém Joaquína Guzmána sklamal, pretože mu odoprel právo na spravodlivý proces pred neskazenou porotou, na čo má na základe ústavy právo," uviedli Guzmánovi právnici vo vyjadrení, ktoré sprostredkovala agentúra Reuters.


Očistiť sa musí aj NAKA, odchod Gašpara podľa SaS nestačí

SaS žiada odstúpenie šéfa NAKA Petra Hraška a riaditeľa inšpekcie ministerstva vnútra Milana Lučanského.

BRATISLAVA. Opozičná politická strana SaS žiada, aby boli zo svojich funkcií v Policajnom zbore (PZ) odvolaní riaditeľ Národnej kriminálnej agentúry (NAKA) Peter Hraško a šéf inšpekcie Ministerstva vnútra (MV) Milan Lučanský. Na stredajšej tlačovej konferencii o tom informovali poslanec Národnej rady (NR) a podpredseda SaS Ľubomír Galko a podpredsedníčka Národnej rady za SaS Lucia Ďuriš Nicholsonová. "Žiadame, aby z policajných funkcií odstúpili alebo boli odvolaní riaditeľ Národnej kriminálnej agentúry Peter Hraško a šéf inšpekcie ministerstva vnútra Milan Lučanský. Tieto dve pozície a noví ľudia na nich sú nutnou, nie však postačujúcou podmienkou, aby sme vôbec mohli rozmýšľať o nejakom očistení NAKA od nekompetentných a zaviazaných ľudí," povedal Galko. NAKA, ktorá mala byť elitným útvarom, je podľa neho v rozklade a prešpikovaná "pochybnými živlami, u ktorých je podozrenie, že sú súčasťou organizovaného zločinu v tomto štáte". Zároveň nepokladá za normálne a správne, aby prezident PZ, ktorý je podľa neho za terajší stav NAKA zodpovedný, zotrval vo svojej funkcii ešte mesiac a pol. Nicholsonová skonštatovala, že odchod Tibora Gašpara z funkcie policajného prezidenta neznamená, že sa v polícii niečo reálne zmení. "Po šiestich rokoch vedenia Policajného zboru Gašparom totiž došlo k absolútnemu rozkladu Policajného zboru, predovšetkým NAKA, ktorá mala byť elitnou organizáciou. Namiesto toho je dnes NAKA predĺženou rukou organizovaných skupín, politických alebo ekonomických," uviedla. Vyšetrovateľom podľa jej názoru šéfujú nekompetentní ľudia bez kariérneho rastu, "ktorých do vedenia NAKA pretlačila veľmi silná skupina nitriansko-trenčianska, a teda reálne známa skupina Bödörovcov, a strana Smer-SD".


Austrália varovala pred teoristickým útokom na tureckom polostrove

Stovky Austrálčanov vycestujú do Turecka, aby si pripomenuli výročie bitky o Gallipoli.

SYDNEY. Austrália a Nový Zéland vo štvrtok varovali pred možným teroristickým útokom na spomienkových slávnostiach na tureckom polostrove Gallipoli, kde si 25. apríla stovky Austrálčanov a Novozélanďanov pripomenú 102. výročie začiatku bitky o Gallipoli, jednej z prelomových udalostí prvej svetovej vojny. Austrálska ministerka zahraničných vecí Julie Bishopová vo vyhlásení uviedla, že turecké úrady boli o bezpečnostnej hrozbe upovedomené a "tradične poskytnú vysokú úroveň ochrany počas Dňa Austrálsko-novozélandského armádneho zboru". Na cestu do Turecka je zaregistrovaných takmer 500 Austrálčanov a Novozélanďanov. "Vláda dostala tajné informácie, ktoré naznačujú, že teroristi by sa počas Dňa Austrálsko-novozélandského armádneho zboru na polostrove Gallipoli mohli pokúsiť o útok," uvádza sa vo vyhlásení Bishopovej. Austrálska i novozélandská vláda odporučili svojim občanom počas pobytu v Turecku vysokú obozretnosť a zvážiť cestu do Ankary a Istanbulu. "Turecké úrady berú túto záležitosť veľmi vážne. Oslavy na Gallipoli sú totiž rovnako dôležité pre turecký ľud ako pre Austrálčanov," vyhlásil austrálsky minister pre záležitosti veteránov Dan Tehan. Deň Austrálsko-novozélandského armádneho zboru (Anzac Day) je každoročným spomienkovým podujatím viažúcim sa na prvú veľkú bitku prvej svetovej vojny za účasti armád týchto dvoch oceánskych štátov. Bitka o Gallipoli bolo ozbrojené stretnutie medzi jednotkami Britského impéria, Francúzska a Osmanskej ríše. Operácia mala za cieľ obsadiť prieliv Dardanely a zabezpečiť spojenie pre vojenskú a hospodársku pomoc Rusku. Bitka trvala od apríla 1915 do januára 1916 a skončila sa ťažkými stratami na oboch stranách.


Streľba v bare v Hurbanove si vyžiadala dve obete

KOMÁRNO. V jednom z barov v Hurbanove sa v piatok približne polhodinu po polnoci odohrala tragédia, po ktorej ostali dvaja mŕtvi a jedna ťažko zranená osoba. Ako prvý o tom informoval portál tvnoviny.sk. Opitý 61-ročný muž začal strieľať po čašníčke a jej priateľovi, po tom, čo ho majiteľ baru vykázal z podniku. Potom, čo opitý muž musel opustiť bar, sa presunul do iného podniku. Odtiaľ odišiel pravdepodobne taxíkom domov do blízkej obce a vzal si dve zo šiestich zbraní, ktoré mal ako poľovník v legálnej držbe. Polícia našla v jeho aute tiež muníciu. So zbraňami nastúpil do auta, s ktorým zakrátko havaroval. "Pred obcou zišiel z cesty a do baru prišiel pešo. Hneď po príchode pravdepodobne zbraňou ohrozoval 21-ročnú čašníčku, pričom ju postrelil. Na jej obranu sa postavil jej 29-ročný priateľ, ktorého strieľajúci zákazník postrelil dlhou zbraňou do nohy a potom mu druhou krátkou zbraňou spôsobil smrteľné zranenia hlavy," povedala nitrianska krajská policajná hovorkyňa Renáta Čuháková. Podľa Čuhákovej si muž po čine pravdepodobne sám jednou so zbraní spôsobil strelné poranenie hlavy, ktorému na mieste podľahol. Zranenú ženu previezli do Univerzitnej nemocnice v Bratislave (UNB), kde ju podľa slov hovorkyne UNB Evy Kliskej priviezli s jednostrelným poranením hrudníka. "V súčasnosti je jej stav stabilizovaný a je mimo ohrozenia života. Nebola operovaná," povedala Kliská. Vyšetrovateľ Odboru kriminálnej polície Krajského riaditeľstva Policajného zboru v Nitre začal trestné stíhanie vo veci obzvlášť závažného zločinu vraždy a obzvlášť závažného zločinu vraždy v štádiu pokusu. "Na mieste činu doteraz prebiehajú neodkladné procesné úkony," dodala nitrianska krajská policajná hovorkyňa.


SaS trvá na tom, že dohoda opozície musí vylúčiť Smer, SNS a ĽSNS

SaS uznáva, že opozičné strany by mali voči sebe postupovať počas volebného boja korektne.

BRATISLAVA. Dohoda opozičných strán musí obsahovať stop Smeru, Slovenskej národnej strane (SNS) a Ľudovej strane Naše Slovensko (ĽSNS). Konštatuje strana Sloboda a Solidarita (SaS). Strana očakáva, že ak príde Progresívne Slovensko/Spolu s ponukou na dohodu, tak v nej už bude zakomponovaný aj jej dlhodobo odmietavý postoj voči vláde Smeru. „V záujme zvýšenia dôvery voličov budeme preto trvať na tom, aby súčasťou dohody bolo aj vyhlásenie, že strany PS/Spolu a SaS po voľbách nevstúpia do vládnej koalície so stranami Smer-SD, SNS a ĽSNS alebo do vlády, ktorá bude od hlasov poslancov týchto strán závisieť. Jedine v takomto prípade bude mať dohoda opozičných strán zmysel v naplnení nádejí na zmenu smerovania našej krajiny,“ podotklo SaS. Agentúru SITA o tom informoval vedúci hovorca SaS Róbert Buček.SaS uznáva, že opozičné strany by mali voči sebe postupovať počas volebného boja korektne a férovo, a to napriek tomu, že vo väčšej či menšej miere súťažia o rovnakého voliča. „Korektná politická súťaž totiž vyšle voličom signál o spoľahlivosti a vyspelosti týchto strán spolupracovať aj po voľbách v prípadnej demokratickej vláde,“ povedali predseda SaS Richard Sulík a podpredsedovia strany Ľubomír Galko a Jana Kiššová.V stanovisku SaS ďalej uvádza, že ak chcú dnešné opozičné strany zostaviť po parlamentných voľbách vládu, musia na to získať dostatok hlasov voličov. "Akékoľvek dohody či deklarácie, ktoré pred voľbami podpíšu, musia byť podriadené tomuto cieľu, ktorým je maximalizácia volebného výsledku. Bez dobrého volebného výsledku všetky nádeje na zmenu pomerov v štáte vyjdú navnivoč," podotkla strana. Pre koalíciu Progresívne Slovensko/Spolu je podľa Zuzany Vargovej prvoradá spolupráca a výmena starého štýlu politiky. „Preto nás mrzí, že tak vyjadrenia pána Sulíka o digitálnych oligarchoch a militantoch, ako aj vyjadrenia pána Matoviča o sprisahaní Penty ich skôr zaraďujú do generácie starých politikov," píše koalícia v stanovisku. Koalícia je prekvapená z toho, že SaS v jeden deň ponúka neútočenie aj rozhovor s Richardom Sulíkom, kde na ňu opäť útočí. "Napriek tomu ich, narozdiel od Smeru, SNS a ĽSNS, považujeme za potenciálnych koaličných partnerov," píše koalícia vo svojom stanovisku.


Kandidátky do eurovolieb podali desiatky strán a hnutí

Slováci si budú voliť štrnásť europoslancov.

BRATISLAVA. Kandidačné listiny pre voľby do Európskeho parlamentu podalo 31 politických strán, hnutí a koalícií. TASR o tom informoval tlačový odbor Ministerstva vnútra SR. Voľby do europarlamentu sa budú na Slovensku konať 25. mája, obyvatelia budú voliť 14 europoslancov. Hlasovacie právo majú slovenskí občania s trvalým pobytom na Slovensku, ale aj občania iného členského štátu, ktorí majú na Slovensku trvalý pobyt. Poslanci europarlamentu sú volení na päťročné volebné obdobie.


Sobolenková úspešne vstúpila do turnaja WTA Elite Trophy, zdolala Sakkariovú

ČU-CHAJ. Bieloruská tenistka Arina Sobolenková úspešne vstúpila do turnaja WTA Elite Trophy v čínskom Ču-chaj. V utorkovom úvodnom zápase D-skupiny zdolala Mariu Sakkariovú z Grécka 6:3, 6:4. Najbližšie sa predstaví vo štvrtok proti Belgičanke Elise Mertensovej. Víťazstvom vstúpila do turnaja aj Holanďanka Kiki Bertensová. V A-skupine zdolala Chorvátku Donnu Vekičovú 7:6 (5), 6:2. Domáca Saj-saj Čeng si v C-skupine poradila s Američankou Madison Keysovou 6:4, 6:2. A-skupina C-skupina D-skupina


Lesné požiare v Kalifornii pripravili o život už 24 ľudí

Stovky ľudí sú nezvestné, tisíce ďalších museli opustiť svoje domovy.

LOS ANGELES. Na 24 mŕtvych stúpol vo štvrtok počet obetí mohutných lesných požiarov, ktoré sužujú sever Kalifornie, informovala agentúra DPA. Štrnásť mŕtvych hlásili z okresu Sonoma, jedného z požiarom najviac postihnutých miest. "Našli sme telá, z ktorých zostali len kosti a popol," oznámil vo štvrtok na tlačovej konferencii okresný šerif s tým, že identifikácia tiel bude zdĺhavá a náročná. Mohutné lesné požiare na severe Kalifornie si doposiaľ vyžiadali viac ako dve desiatky životov, stovky ľudí sú nezvestné a tisíce ďalších museli opustiť svoje domovy. Najmenej 3500 budov bolo zničených. Požiare spálili 77.000 hektárov pôdy a stále sa rozširujú.


Národný paywall pod Pianom končí, pre predplatiteľov SME sa nič nemení

Pre vydavateľstvo Petit Press (SME) bude Piano Media zabezpečovať elektronické predplatné aj naďalej

BRATISLAVA. Na Slovensku už nebude možnosť si zaplatiť jeden poplatok a čítať na webe viaceré médiá. Spoločnosť Media Piano po piatich rokoch uzatvorí národný paywall na Slovensku. Uviedol to technický riaditeľ spoločnosti Stuart Ashford, informáciu priniesli Hospodárske noviny. Neznamená to však, že by systém spoplatnenia úplne skončil. Jednotlivé médiá si budú svoje systémy spoplatnenia zabezpečovať samostatne. Pre vydavateľstvo Petit Press (SME) bude Piano Media zabezpečovať technológiu elektronického predplatného aj naďalej.  "Väčšiny online predplatiteľov SME sa to nedotkne, keďže od roku 2014 ponúkame prístup aj výhradne k prémiovému obsahu SME.sk, čo využíva prevažná väčšina našich digitálnych abonentov. Pre nich sa teda prakticky nič nemení ani po skončení roku 2016, typ predplatného aj prístupové údaje ostávajú zachované. Prevádzku samostatného paywallu bude pre nás naďalej zabezpečovať spoločnosť Piano Media," hovorí člen predstavenstva Petit Press Peter Mačinga. Čitatelia SME, ktorí si prostredníctvom Sme.sk predplatili národný paywall, majú balíky platné do konca roka. Potom už možnosť predplatiť si prístup do viacerých médií naraz mať nebudú. Piano bude predplatiteľov národného systému o zmenách v ich predplatiteľských balíčkoch informovať cez email. Zostať v národnom paywalle by podľa Mačingu malo zmysel iba do momentu, keby v ňom figurovali všetci relevantní hráči na trhu a spoplatňovali svoj obsah podobným spôsobom. To sa však už dávno nedeje. Viaceré médiá totiž v posledných rokoch Piano opustili a obsah spoplatňujú v rámci vlastného predplatného. Jednotliví vydavatelia v rámci národného paywallu však nemajú spôsob spoplatňovania úplne pod vlastnou kontrolou. "To sa týka nastavení systému, komunikácie s predplatiteľmi, marketingových aktivít, cenotvorby a podobne. To bol hlavný dôvod, prečo Petit Press začal ponúkať aj samostatné online predplatné obsahu na SME.sk," vysvetľuje Mačinga.


Poľské mäso z rizikového bitúnku sa dostalo nielen do slovenských škôl a reštaurácií

Ako funguje obchod

Poľské mäso na Slovensk...

Tri firmy

Kontroly

Kauza poľského bitúnku

IVACHNOVÁ. Takmer tristo kilogramov mäsa z rizikového bitúnku v Poľsku bolo distribuovaných do reštaurácií a škôl na Slovensku. Na brífingu v Ivachnovej o tom vo štvrtok informoval ústredný riaditeľ Štátnej veterinárnej a potravinovej správy (ŠVPS) Jozef Bíreš. Podľa Bíreša zatiaľ nevedno, či bolo mäso z chorých zvierat. "Podľa vyjadrenia poľskej autority neprebiehali úradné kontroly tak, ako mali, takže sa nedá garantovať bezpečnosť mäsa." Dodávky mäsa z inkriminovaného poľského bitúnku mali traja spracovatelia na východe Slovenska - v Bardejove, Gaboltove a Bidovciach.  Podľa Bíreša jedna z týchto prevádzok ani nebola schválená. Na základe distribučného listu je deklarácia, že všetko mäso išlo do zariadení verejného stravovania. "Systém garancie poľského mäsa znovu stratil na hodnote. Nie je to prvýkrát. Ťažko povedať, či títo traja dovozcovia prijali mäso preto, lebo ich oslovila cena, ale určite to nebola zdravotná bezpečnosť a kvalita mäsa," povedal ústredný riaditeľ ŠVPS. "Veľmi ma mrzí, že to išlo do verejného stravovania. Najmä ma mrzí to, že je tam citlivá skupina detí, ktoré toto mäso konzumovali," skonštatoval Bíreš. Dodal, že informácie už posunuli Úradu verejného zdravotníctva, ktorý ich prešetruje. Doposiaľ z poskytnutých údajov od ŠVPS vyplýva, že mäso bolo dodané do troch školských stravovacích zariadení v Košickom kraji, jedného školského stravovacieho zariadenia v Prešovskom kraji a dvoch reštaurácií v Košickom kraji a dvoch reštaurácií v Prešovskom kraji. Úrad verejného zdravotníctva (ÚVZ) intenzívne kontroluje, či sa hovädzie mäso z Poľska nenachádza aj v iných zariadeniach spoločného stravovania. TASR o tom informovala hovorkyňa ÚVZ Daša Račková. "Pri kontrolách a overovaní údajov sa zistilo dodanie nielen do zariadení spoločného stravovania - reštaurácií, školských, predškolských zariadení, ale aj do maloobchodných prevádzok, ktorých kontrola nespadá do kompetencií regionálnych úradov verejného zdravotníctva v SR," spresnila Račková. Hygienici podľa jej vyjadrenia "okamžite" po získaní informácií od Štátnej veterinárnej a potravinovej správy (ŠVPS) začali vykonávať cielené kontroly v predmetných zariadeniach so zameraním sa na výskyt inkriminovaného hovädzieho mäsa, zabezpečenie jeho stiahnutia z trhu, zistenie spôsobu likvidácie a zistenie jeho prípadnej ďalšej distribúcie. Podľa Račkovej po získaní výsledkov kontrol hygienikov z príslušných regionálnych úradov verejného zdravotníctva bude ÚVZ verejnosť informovať. "Prostredníctvom systému rýchleho varovania sme dňa 31. januára 2019 dostali informáciu o ďalších dodávkach hovädzieho mäsa na územie SR," upozornila veterinárna a potravinová správa na svojej webovej stránke. Podľa veterinárov ide o prevádzky: Marta Ivanová, Čečejovce, ul. Košická 2 - sklad potravín, Zahorecz Jozef, Levice, ul. Ľudovíta Štúra 10 - predajňa, Robert Csatari Mäso-Údeniny, Jelšava, ul. Štefánikova 359 - predajňa, Eva Odreašova Kysucké Nové Mesto ul. Hviezdoslavova 60 - predajňa, Mäsiarstvo u Urbánka, Trenčín Nám. Sv. Anny 15 a Bistiak Vladimír, Varín ul. Martinčeka 62 - predajňa. "V týchto prevádzkarniach budú vykonané úradné kontroly príslušnými regionálnymi veterinárnymi a potravinovými správami," dodala ŠVPS. Po prevalení kauzy spustili na Slovensku veterinári a hygienici rozsiahle kontroly. "Ukázalo sa ako správne, že Slovenská republika začala hneď v utorok (29. 1.) robiť kontroly napriek tomu, že zodpovedné poľské orgány informovali, že toto mäso sa nevyváža do členských krajín. Spotrebiteľom odporúčam zastaviť konzumáciu poľskej hovädziny vzhľadom na to, že dôveryhodnosť poľských veterinárnych úradov je zdiskreditovaná. Siahnite radšej po slovenskom mäse, ktoré je plne pod kontrolou," uviedla ministerstva pôdohospodárstva a rozvoja vidieka (MPRV) Gabriela Matečná (SNS). Podľa Matečnej sa mäso z inkriminovaného bitúnka dostalo do deviatich krajín Európskej únie. Podľa Poliakov je číslo ešte vyššie. Hlavný poľský štátny veterinárny lekár Pawel Niemczuk uviedol, že približne 2 500 kilogramov mäsa z chorého hovädzieho dobytka, ktorý sa na bitúnok dostal nelegálne, sa exportovalo do desiatich iných krajín Európskej únie. Mäso z tohto dobytka sa podľa hlavného poľského štátneho veterinárneho lekára vyviezlo aj na Slovensko, do Fínska, Maďarska, Estónska, Rumunska, Švédska, Francúzska, Španielska, Litvy a Portugalska. Ministerka na brífingu zároveň avizovala, že v piatok 1. februára sa stretne s poľským veľvyslancom na Slovensku, aby ozrejmil celú situáciu. Poľské kontrolné orgány uviedli, že bitúnok zodpovedný za nedodržanie predpisov bol uzavretý. Investigatívni novinári z relácie Superwizjera televízie TVN24, ktorí šokujúce video z poľského bitúnku natočili, odhadujú, že v Poľsku sú takýchto bitúnkov stovky. Poľský minister poľnohospodárstva Krzysztof Ardanowski naopak považuje najnovší prípad zabíjania chorých kráv a obchodovania s ich mäsom za "náhodný incident", ktorý však kazí povesť poľských potravín. Povedal to v stredu v poľskom rozhlase. Premiér Peter Pellegrini (Smer) vyzval zriaďovateľov materských škôl, základných a stredných škôl, aby nakupovali pre stravovanie detí len mäso, ktoré má pôvod v kontrolovaných slovenských chovoch. Informoval o tom tlačový odbor Úradu vlády. "Na základe zverejnených informácií, podľa ktorých sa na slovenský trh, dokonca do našich škôl, mohlo dostať mäso zo zahraničia pochybnej kvality, chcem vyzvať všetkých zriaďovateľov našich škôlok, základných a stredných škôl, aby od dnešného dňa pre naše deti nakupovali mäso výhradne pochádzajúce zo slovenského chovu, o ktorom máme presnú evidenciu, odkiaľ pochádza a akej je kvality. Zároveň chcem verejne prehlásiť, že ak by ktokoľvek na naše školy a škôlky chcel zaútočiť kvôli tomu, že budú uprednostňovať slovenské výrobky, vláda Slovenskej republiky je pripravená všetkých za takéto konanie v plnej miere ochraňovať," povedal predseda vlády. Hlavný veterinárny lekár Jozef Bíreš pri informovaní občanov o hovädzom mäse z poľského bitúnku v meste Lodž, kde porážali choré kravy, podľa SaS zlyhal. Mal totiž podľa práva Európskej únie okamžite informovať všetkých občanov Slovenska o vzniknutej situácii, a to aj bez výsledkov podrobných analýz. Konštatovali to vo štvrtok na brífingu poslankyňa NR SR za SaS Anna Zemanová a tímlíderka SaS pre pôdohospodárstvo Jarmila Halgašová. „Ešte dnes navrhnem predsedovi agrovýboru Petrovi Antalovi, aby zvolal mimoriadny výbor a aby na ňom informoval o závažnosti situácie. Strana SaS zároveň bude iniciovať zakročenie EÚ voči Poľsku. Vyzývame ministerku Gabrielu Matečnú, aby zakázala dovoz mäsa z Poľska, dokým si nebudeme istí, že je zdravotne nezávadné,“ povedala vo štvrtok Zemanová.


Úrad pre dohľad považuje vyhlásenia o jeho zrušení za neprofesionálne

Zrušenie úradu naznačila aj ministerka Kalavská.

BRATISLAVA. Úrad pre dohľad nad zdravotnou starostlivosťou (ÚDZS) považuje vyhlásenia o jeho zrušení za nešťastné, neprofesionálne a populistické. ÚDZS o tom informoval agentúru SITA s tým, že jeho zrušenie by bolo krokom o 15 rokov naspäť. Ako úrad uviedol, vtedy malo kontrolnú úlohu nad lekármi ministerstvo zdravotníctva, ktoré kontrolovalo poskytovateľov zdravotnej starostlivosti vo svojej vlastnej pôsobnosti či zdravotnú poisťovňu, v ktorej bolo ministerstvo 100-percentným akcionárom. "Túto tému otvorilo Lekárske odborové združenie, ktoré zastupuje zdravotníckych pracovníkov, voči ktorým úrad vykonáva dohľad nad správnosťou poskytnutej zdravotnej starostlivosti," konštatoval ÚDZS. Ako úrad pre dohľad uviedol, vydávanie povolení na prevádzkovanie ambulancií záchrannej zdravotnej služby je výkon štátnej správy, túto kompetenciu vykonávalo ministerstvo zdravotníctva ako ústredný orgán štátnej správy. "Úrad bol zriadený zákonom ako nezávislá inštitúcia sui generis, vyčlenená zo sústavy orgánov štátnej správy, ktorej štát zveril v oblasti verejnej správy dohľad nad poskytovaním zdravotnej starostlivosti a nad verejným zdravotným poistením. Úrad bol preto názoru, že kompetencia vydávania povolení na prevádzkovanie ambulancií záchrannej zdravotnej služby nemala prejsť na úrad a úrad si mal zachovať postavenie kontrolného orgánu," uviedol ÚDZS. Či bol spáchaný trestný čin, majú podľa úradu právo preverovať len orgány činné v trestnom konaní. "Úrad poskytuje a naďalej je pripravený poskytnúť orgánom činným v trestnom konaní maximálnu súčinnosť. Nezákonnosť jednotlivých rozhodnutí vydaných vo výberovom konaní sú oprávnené konštatovať len príslušné orgány, nie politici," dodal úrad pre dohľad. "Úrad od svojho vzniku v roku 2004 dokazuje opodstatnenosť svojej existencie ako nezávislého kontrolného orgánu, ktorý vykonáva nielen dohľad nad zdravotnou starostlivosťou a nad zdravotným poistením, ale má celý rad nezastupiteľných úloh," konštatoval ÚDZS. Všetky tieto právomoci a kompetencie podľa úradu musí aj naďalej vykonávať nezávislý orgán verejnej moci, ktorý však vzhľadom na zákonom stanovený spôsob vymenovania a odvolania predsedu úradu nemá zaručenú nezávislosť. Ministerka zdravotníctva Andrea Kalavská súhlasí so zrušením ÚDZS, ak sa rozdelia jeho úlohy. Šéfka rezortu o tom informovala agentúru SITA. Otázka prípadného zrušenia ÚDZS bola podľa ministerky na tripartite otvorená zo strany Lekárskeho odborového združenia, o predmetnej otázke sa debatovalo a ministerka zdravotníctva deklarovala, že túto problematiku rozdiskutuje s odborníkmi. Lekárske odborové združenie na svojej webovej stránke uverejnil poznámky z rokovania tripartity, kde informuje aj o tom, že ministerka súhlasila so zrušením ÚDZS. "Úrad pre dohľad nad zdravotnou starostlivosťou robí veľmi veľa vecí. Ak ich vieme rozdeliť, aby to bolo lepšie a efektívnejšie, nemám s tým najmenší problém," povedala ministerka. "Na tripartite sme navrhli zrušenie úradu pre dohľad a zhodli sme sa s ministerkou. Samotná ministerka však úrad nemôže zrušiť, na to je potrebná zákonná zmena," uviedol predseda odborového združenia Peter Visolajský. Ako konštatoval, úrad pre dohľad tak, ako dnes funguje, nemá zmysel. "Teda ak sa nepodarí zmeniť jeho fungovanie, budú to len každoročne vyhodené peniaze," dodal Visolajský. "Urobili sme si audit, či je ministerstvo spokojné s prácou úradu pre dohľad a sú tam teda veľké nedostatky," povedala Andrea Kalavská. Ako uviedla, súhlasila s tým, aby sa úrad zrušil, ale v prípade jeho zrušenia sa musí určiť, kto bude vykonávať činnosti, ktoré robil ÚDZS. "My dnes namiesto toho, aby sme zrušili jasne protizákonný tender na záchranky, ideme zrušiť Úrad pre dohľad nad zdravotnou starostlivosťou. Naša strana je presvedčená o tom, že tento úrad má dostať viac kompetencií a možností," konštatoval predseda strany Za ľudí Andrej Kiska. Úrad je podľa neho nástroj na to, aby sme v zdravotníctve nastavili bič na tých, ktorí chcú iba ryžovať peniaze a nechávajú zomierať ľudí.


Za päť mesiacov vyhlásili 1 110 verejných obstarávaní za takmer tri miliardy eur

Celkový počet začatých obstarávaní medziročne klesol.

BRATISLAVA. Na Slovensku vyhlásili za päť mesiacov tohto roka 1 110 verejných obstarávaní v súhrnnej predpokladanej hodnote 2,938 mld. eur. Z toho tendre na 502 nadlimitných zákaziek mali odhadované náklady 2,606 mld. eur. Celkový počet začatých obstarávaní pritom medziročne klesol o 41,5 % a ich predbežná cena bola naopak vyššia o 19,9 %. Vyhlásených súťaží na nadlimitné zákazky bolo oproti rovnakému obdobiu vlani menej o 19,6 %, ich objem však vzrástol o 44,3 %. Analytická spoločnosť CEEC Research o tom informovala agentúru SITA na základe údajov z Vestníka verejného obstarávania."Zo zákaziek, ktoré boli oznámené v januári až máji 2019, bolo zatiaľ zadaných 12 percent. Čo sa týka predbežného objemu, zatiaľ zadali 6 percent z celkovej hodnoty zákaziek," uviedla manažérka CEEC Research Veronika Blížkovská. Zrušených bolo zároveň 11 percent zo začatých obstarávaní a v prípade ich objemu 5 percent oznámených zákaziek. "Po odčítaní zadaných a zrušených zákaziek zostáva v systéme ešte 2,6 mld. eur (teda 89 percent), ktoré neboli zatiaľ zadané alebo zrušené," priblížila Blížkovská. Za päť mesiacov 2019 bolo pridelených dodávateľom spolu 985 zákaziek v objeme 1,634 mld. eur. Počet zadaných zákaziek medziročne klesol o 11,7 % a ich hodnota o 9 %. Zároveň zadali 483 nadlimitných zákaziek za 1,377 mld. eur, pričom ich počet bol nižší o 4 % a cena o 8,2 %. "Niektoré zadávacie konania stále bežia a tiež nie všetky oznámenia o zadaní zákazky boli dodané, preto možno očakávať, že v ďalších mesiacoch budú údaje ešte aktualizované," dodala Blížkovská.Tender s najvyšším objemom zákazky v uvedenom období vyhlásilo Ministerstvo obrany SR na nákup obrnených vozidiel VTV 4x4 za 321 mil. eur bez dane z pridanej hodnoty (DPH). Slovenská správa ciest začala súťaž na veľkoplošné opravy ciest prvej triedy v hodnote 166,6 mil. eur a Mesto Nitra na zabezpečenie mestskej autobusovej dopravy za takmer 122 mil. eur. Najväčšiu zákazku za päť mesiacov zadal TIPOS, a to na komplexné zabezpečenie stávok hazardných hier a nelotériových produktov v objeme vyše 249 mil. eur. Štátny podnik Vodohospodárska výstavba zaplatí za inováciu a modernizáciu plavebných komôr na vodnom diele Gabčíkovo pre zvýšenie bezpečnosti a intenzity vodnej dopravy takmer 150 mil. eur a Ministerstvo pôdohospodárstva a rozvoja vidieka SR za vypracovanie a vykonanie projektových pozemkových úprav v regiónoch 44,6 mil. eur.


Najvyšší súd prepustil sýkorovca Vincka, šéf gangu zostáva vo väzbe

BRATISLAVA. Senát trestnoprávneho kolégia Najvyššieho súdu na utorňajšom neverejnom zasadnutí v trestnej veci obžalovaných Róberta Lališa zvaného Kýbel a Ivana Cuppera prezývaného Vincko zrušil uznesenie Krajského súdu v Banskej Bystrici zo 17. augusta týkajúce sa Ivana Cuppera a prepustil ho z väzby na slobodu. Ako informoval hovorca súdu Boris Urbančík, zároveň mu nariadil dohľad probačného a mediačného úradníka. "Obžalovaný Ivan Cupper je povinný oznámiť policajtovi, prokurátorovi alebo súdu, ktorý vedie konanie, každú zmenu miesta pobytu. Nariaďuje sa jeho kontrola technickým prostriedkom – zariadením na určenie polohy kontrolovanej osoby a má zákaz vycestovať do zahraničia," uviedol Urbančík. Sťažnosť obžalovaného Róberta Lališa proti ponechaniu vo väzbe najvyšší súd zamietol. Skupinu „sýkorky“ stíhajú za založenie, zosnovanie a podporovanie zločineckej skupiny, viaceré vraždy, všeobecné ohrozenie a iné trestné činy. Obžalovaní sa priamo, alebo ako spolupáchatelia, či účastníctvom podieľali na zavraždení bratov Diničovcov, Romana Deáka, Miloša Piliara, Alojza Házyho a Dalera Hlavačku. Podľa svedkov sa šéfom zločineckej skupiny sýkorovcov stal Kýbel po smrti pôvodného bossa Miroslava Sýkoru, ktorého zavraždili vo februári 1997. Skupina pôsobila v Bratislave a okolí. Živili sa vydieraním, výpalným, vraždami a inou kriminálnou činnosťou. Kýbel, pre svoju krutosť prezývaný v gangu aj Gestapák, bol na úteku od začiatku roku 2012. Prvý zatykač na neho vydali 24. júla 2012, postupne pribudli ďalšie. Zadržali ho v Nemecku koncom roku 2015. Na pojednávaní odmietol vypovedať, prečítal iba sedemstranovú písomnosť. V nej odmietol tvrdenia, že bol šéfom zločineckej skupiny a rozdelil teritória pôsobnosti jednotlivých skupín, keď sa mal ujať šéfovania „sýkorovcov“ po smrti Sýkoru. Tvrdil, že nikomu nedával peniaze za zločinné skutky. Ľudí zamestnával ako vodičov a personál vo svojich firmách. S vraždami Romana Deáka, bratov Diničovcov a ďalších konkurentov nemal nič spoločné. S bratislavským podnikateľom Marekom T., pôvodne žalovaným za objednávku Deákovej vraždy, na túto tému nikdy nerokoval a žiadne peniaze od neho nezobral. Hlavné pojednávanie so „sýkorkami“ sa začalo v januári 2015 v neprítomnosti Róberta L., Martina B. a Jozefa R. Proces mal vyvrcholiť 12. októbra 2015 záverečnými rečami. Tesne predtým však na Morave zadržali hľadaného Martina B., zvaného Rus a o dva týždne v Nemecku Róberta L.. Tým sa proces predĺžil. Na pojednávaní nebol prítomný Jozef R., ktorý je vo väzení v Maďarsku. Oba rozsudky v tejto veci Najvyšší súd SR zrušil, odňal prípad senátu Špecializovaného trestného súdu a prikázal konať Krajskému súdu v Banskej Bystrici.


Janov v našich srdciach. Futbalisti si uctia obete pádu mosta

Úvodné ligové zápasy janovských klubov odložili.

MILÁNO. Hráči a rozhodcovia v talianskej futbalovej Serii A budú počas víkendových zápasov vstupovať na ihrisko v spomienkových tričkách. Uctia si tak 43 obetí minulotýždňového pádu diaľničného mosta v Janove. Na oblečení bude nápis "Janov v našich srdciach" a obrázok srdca spájajúceho dve časti spadnutého mosta. Informovala o tom agentúra AP. Úvodné ligové zápasy janovských klubov Sampdoria a FC Janov odložili.


Mainz vysoko zvíťazil nad Freiburgom v 28. kole Bundesligy

Premier League

Ligue 1

Bundesliga

Česká liga

BERLÍN. Futbalisti Mainzu na vlastnom trávniku zdolali Freiburg vysoko 5:0 v piatkovom stretnutí 28. kola najvyššej nemeckej súťaže I. bundesligy 2018/2019. Domáci sa ujali vedenia už v 20. min zásluhou Jeana-Paula Boëtiusa. Najväčšou hviezdou zápasu sa stal Francúz Jean-Philippe Mateta, ktorý sa zaskvel hetrikom. Futbalisti Mainzu v tabuľke bundesligy odsunuli Freiburg na 13. miesto. Hostia mali v priebehu zápasu niekoľko zaujímavých šancí, avšak bezchybného Müllera neprekonali. 1. FSV Mainz 05 - SC Freiburg 5:0 (3:0)Góly: 25., 33. a 77. Mateta, 20. Boetius, 73. Onisiwo


Karhanovu abdikáciu vedenie neprijalo: Zaslúži si našu dôveru

TRNAVA. Vedenie slovenského futbalového klubu Spartak Trnava v utorok potvrdilo na poste hlavného trénera Miroslava Karhana, aj jeho celý realizačný tím. Bývalý slovenský reprezentant po nedeľňajšej vysokej ligovej prehre 0:7 na ihrisku MŠK Žilina ponúkol svoju abdikáciu. Po utorňajšom rokovaní o situácii na predstavenstve klubu je však dané, že Karhan povedie tím aj vo zvyšku jesennej časti Fortuna ligy 2016/2017. Karhan vedie mužstvo, v ktorom ako hráč vstúpil do veľkého futbalu, od apríla tohto roka. Na poste hlavného kouča Spartaka vystriedal Ivana Hucka a dokončil predošlý ročník najvyššej slovenskej súťaže. Trnava pod jeho vedením získala v pätnástich kolách tejto sezóny 20 bodov za 5 výhier, 5 remíz a 5 prehier a pred reprezentačnou prestávkou im patrí 8. priečka v tabuľke. "Vychádzali sme na jednej strane z drvivej porážky (so Žilinou-pozn.), ale aj z predchádzajúceho zápasu s Ružomberkom, ktorý sa nám nepodaril. Ale na druhej strane sú tam aj objektívne príčiny, ako napríklad veľa zranených dôležitých hráčov pre ofenzívu, kvôli tomu musel kouč zaradiť napríklad aj hráčov z B-tímu či mládežníckych reprezentácií. Pre trénera to nie je jednoduchá pozícia. Prišli sme k tomu, že Miro si určite zaslúži našu dôveru pre jesennú časť. Celý realizačný tím tak na jeseň pokračuje. Očakávame, že Miro si pohovorí s tímom a dali sme si na zvyšok jesene nejaké pravidlá. Očakávame, že sa zlepší herný prejav a prinesie nám to aj body. Potom si sadneme znovu, vyhodnotíme si jeseň a rozhodneme ako ďalej," povedal médiám po utorňajšom predstavenstve generálny manažér Trnavy Pavel Hoftych. Prehra so Žilinou bola pre Trnavu prvá na ihriskách súperov v tejto sezóne, jej výška a najmä výkon poznačený hrubými individuálnymi chybami hráčov však prinútili Karhana k ráznemu rozhodnutiu vzdať sa trénerského kormidla. Svoje stanovisko oznámil majiteľom klubu. V pondelok viedol regeneračný tréning a očakával sa utorňajší verdikt. Ten 40-ročný lodivod akceptoval, stále ho ale máta žilinský debakel. "Na jednej strane som rád, že ma vedenie podržalo. Na druhej strane som nespokojný s tým, čo sa udialo v nedeľu, to poviem na rovinu. Bola to potupná prehra a ťažko sa to rozdýchava. Tento klub si nezaslúži také výsledky a také zápasy, aký sa udial v nedeľu. Výmenu trénera som videl ako jednu z možností, ako mužstvo nabudiť niečím novým, neviem, niečím lepším," uviedol Karhan. Trnavčania sa o dva týždne predstavia v Prešove proti nováčikovi najvyššej súťaže Tatranu. Do tímu sa po mesiaci strávenom v juniorke vracia Matúš Čonka. Na trénerovi Karhanovi zostáva, či urobí presuny opačným smerom. "Dôležité bude, aby chalani na tú prehru zabudli, aj keď to bude ťažké. Nemôžete sa tým ale dlho zaoberať, lebo prichádzajú ďalšie zápasy, hoci teraz je prestávka," dodal bývalý hráč Betisu Sevilla, Besiktasu Istanbul, VfL Wolfsburg aj FSV Mainz.


Francúzsky policajt zastrelil troch ľudí a následne seba

Zranenia utrpela policajtova priateľka, jej matka a sestra.

PARÍŽ. Francúzsky policajt zastrelil na ulici v meste Sarcelles v blízkosti Paríža troch ľudí a následne obrátil služobnú zbraň proti sebe. Tragédia sa odohrala v sobotu večer, pričom zranenia utrpela policajtova priateľka, jej matka a sestra. Obeťami sú priateľkin otec a pravdepodobne dvaja náhodní okoloidúci. Podľa starostu Sarcelles 31-ročnému policajtovi priateľka nedávno oznámila, že sa s ním chce rozísť.


Na koniec vlády prezidenta Butefliku tlačí aj nové opozičné hnutie

Národná koordinácia za zmenu vyzvala armádu, aby nezasahovala do politiky.

ALŽÍR. Novozaložené alžírske hnutie Národná koordinácia za zmenu, ktoré vedú politici, opoziční predstavitelia a aktivisti, vyzvalo prezidenta Abdala Azíza Butefliku, aby po uplynutí svojho funkčného obdobia, ktoré sa končí 28. apríla, odstúpil. Zároveň požadujú, aby armáda nezasahovala do politiky, informovala v utorok agentúra Reuters. Hnutie vo svojom vyhlásení s názvom Platforma zmeny vyslovilo požiadavku aj na odstúpenie vlády. "Je nevyhnutné, aby nový personál zaviedol v systéme zásadné zmeny," uvádza sa vo vyhlásení. Predstavitelia moci v Alžírsku vždy dokázali zmanipulovať slabú opozíciu, konštatovala agentúra Reuters. Počas protestov tisícov Alžírčanov za radikálnu zmenu systému, ktoré vyvrcholili v piatok minulý týždeň, sa však do popredia dostali vplyvní oponenti režimu. Buteflika minulý týždeň po vlne masových protivládnych protestov oznámil, že nebude kandidovať na piate funkčné obdobie. Súčasne povedal, že zostane vo funkcii aj po 28. apríli, keď mu vyprší mandát. V úrade chce zotrvať do najbližších prezidentských volieb. Toto hlasovanie vypísané na apríl však Buteflika odložil na neurčito. Na odstúpenie vyzval Butefliku cez víkend aj šéf najväčšej islamskej strany v Alžírsku Hnutie za mierovú spoločnosť Abdar Razák Makrí. Prezident Buteflika, ktorý je v úrade od roku 1999, má vážne zdravotné problémy a na verejnosti takmer nevystupuje. Mnohí Alžírčania ho vnímajú len ako bábku v rukách armády, rodinných klanov a vplyvnej podnikateľskej elity.